Nilai insan yang hilang dalam keluarga

Apa yang lebih memilukan, kanak-kanak malang ini baru sahaja diserahkan semula beberapa bulan kepada ibu kandungnya semula oleh keluarga angkat yang telah memeliharanya sejak berumur dua bulan.

Sungguh tidak tergambar betapa hancurnya perasaan insan mulia yang telah menjaganya bagaikan menatang minyak yang penuh apabila mendapat berita tentang kematian anak angkat yang dirindui itu. Lebih memilukan lagi, tragedi malang itu disyaki dilakukan oleh orang yang paling dipercayai dan paling layak menjaganya.

Jika benar, betapa sedihnya apabila manusia bernama ibu dan bapa yang sepatutnya menjadi pelindung kepada anak-anak, sanggup mendera sehingga menyebabkan kematian seorang kanak-kanak yang lemah.  Di manakah nilai seorang insan dan kasih sebagai seorang ibu dan bapa?

Ternyata pertalian darah itu bukan tiket untuk menjamin kesejahteraan hidup seorang kanak-kanak, yang memerlukan perlindungan dan kasih sayang daripada insan yang bergelar ibu dan bapa.

Semoga pelaku yang bertanggungjawab atas kematian adik Amir akan mendapat balasan yang setimpal.

Berita dan kes penderaan seperti ini bukanlah pertama kali berlaku di negara kita, bahkan sudah berapa ramai kanak-kanak yang tidak berdosa menjadi mangsa penderaan sehingga ada yang kehilangan nyawa.

Kepada siapa lagi anak-anak ini ingin berlindung jika orang yang paling dipercayai sanggup menyakiti dan mencederakan mereka? Sudah hilangkan perikemanusiaan kita sehingga sanggup merampas masa depan seorang kanak-kanak?

Kanak-kanak adalah aset penting negara. Menurut Jabatan Perangkaan Negara pada tahun 2019, dianggarkan terdapat 9.3 juta kanak-kanak yang berusia 18 tahun ke bawah di Malaysia. Jumlah ini menghampiri 30 peratus daripada penduduk di negara ini.

Namun, saban tahun pula kita menyaksikan peningkatan kes penderaan dan pengabaian kanak-kanak. Lebih menyedihkan, kebanyakan kes-kes penderaan kanak-kanak ini dilakukan oleh mereka yang diberi tanggungjawab untuk melindungi kanak-kanak itu sendiri.

Sehingga September 2020,  sebanyak 3,875 kes penderaan, penganiayaan dan pengabaian ke atas kanak-kanak direkodkan di negara ini. Timbalan Menteri Pembangunan Wanita, Keluarga dan Masyarakat (KPWKM), Siti Zailah Mohd Yusoff memaklumkan bahawa jumlah itu melibatkan empat jenis kategori penderaan iaitu fizikal, seksual, emosi dan pengabaian.

Angka yang dinyatakan di atas bukan suatu angka yang kecil walaupun kerajaan menyatakan ada penurunan berbanding tahun-tahun sebelum ini. Adakah negara kita mampu menjadi dunia selamat untuk kanak-kanak dengan bilangan kes penderaan sebegini?

Kerajaan melalui jabatan dan agensinya harus mengambil langkah yang lebih proaktif seperti menyediakan tempat selamat di kawasan kediaman berisiko tinggi seperti di perumahan B40 yang mana isu pengabaian dan penderaan ini sering berlaku.

Kerajaan perlu lebih agresif dalam melancarkan kempen-kempen kesedaran kepada masyarakat berkenaan isu penderaan dan keganasan dalam komuniti setempat. Kerjasama dengan pelbagai pihak perlu dilaksana dan diselaras dengan sebaiknya agar segala usaha pencegahan dapat dijalankan dengan lebih berkesan.

Di samping itu juga, kerajaan perlu mengkaji polisi berkaitan keibubapaan yang dipraktikkan di negara maju, antaranya seperti yang telah dilaksanakan di England dengan memberi pendidikan keibubapaan wajib bagi ibu bapa muda.

Laporan Astro Awani pada tahun 2015 menunjukkan bahawa rata-rata ibu bapa tidak mengetahui mengenai peruntukan dan implikasi yang termaktub dalam Akta Kanak-Kanak 2001.

Polisi yang lebih holistik dan melibatkan pelbagai kementerian perlu dirangka memandangkan isu pengabaian kanak-kanak berkait rapat dengan masalah kewangan, pengangguran dan kesihatan mental ibu bapa. Hukuman lebih berat perlulah dilihat sebagai jalan terakhir setelah semua langkah proaktif telah dijalankan.

Semarakkan fungsi institusi keluarga yang utuh

Institusi keluarga adalah unit paling asas dan terpenting dalam proses pembentukan sesebuah masyarakat. Jika baik, sejahtera dan bahagia sesebuah keluarga, maka akan baik, sejahtera dan bahagialah generasi yang dilahir dan dibentuk dalam masyarakat itu.

Sekiranya institusi keluarga berpecah belah, maka kesan sosial dan kesan ekonominya akan pasti dirasai oleh masyarakat dan generasi berikutnya. Oleh itu, maju atau mundurnya sesebuah negara adalah berpunca daripada institusi keluarga.

Peranan institusi keluarga dalam sebuah institusi sosial atau masyarakat juga telah diperakui di peringkat antarabangsa. Deklarasi Hak Manusia Sejagat pada tahun 1948 (Artikel 16 [3]) mengiktiraf keluarga sebagai satu unit penting dalam masyarakat (United Nations, 1948). Menerusi deklarasi ini, institusi keluarga berhak mendapat bantuan dan perlindungan daripada pihak berwajib dan kerajaan.

Selain daripada cabaran institusi keluarga, isu-isu sosial yang melanda di setiap peringkat perkembangan manusia daripada kanak-kanak sehinggalah warga emas juga perlu diberi perhatian. Setiap kitaran dalam sesebuah institusi keluarga mempunyai isu dan cabaran tersendiri.

Daripada peringkat kanak-kanak seperti isu penderaan dan pengabaian sehinggalah isu warga emas seperti kesunyian, cabaran yang wujud secara tidak langsung memberi kesan kepada kestabilan sesebuah institusi keluarga.

Keutuhan dan kesejahteraan sesebuah keluarga adalah amat penting bagi pembangunan yang sihat, progresif dan harmoni sesebuah negara. Justeru, institusi keluarga ini perlu diperkukuh, diperkaya dan diperkasakan dengan ilmu, pengetahuan dan kemahiran yang terkini bagi mendepani segala cabaran di era baharu ini.

Bagi memastikan keutuhan keluarga dihasilkan maka keluarga tersebut perlu mempunyai ciri-ciri berikut:

1. Keluarga yang tegak diatas landasan aqidah dan iman (kepercayaan agama), beribadah dan berbuat kebajikan.

2. Ketua keluarga dan setiap anggotanya berfungsi dengan baik, iaitu mampu mengendali isu-isu pembangunan fizikal, mental, ekonomi, sosial, dan kerohanian keluarga.

3. Keluarga yang bersistem, bersifat anjal (flexible) dan akomodatif dalam menghadapi cabaran dan konflik keluarga serta mampu menghadapi ideologi dan pemikiran yang boleh meruntuhkan kerukunan keluarga.

Keluarga yang utuh ini juga dapat memastikan bahawa sesebuah keluarga itu menjadi resilien (berdaya tahan) kepada sebarang perubahan situasi dan zaman.  Sehubungan itu, adalah wajar setiap anggota dalam institusi keluarga diberi perlindungan oleh masyarakat dan kerajaan.

Segala peraturan dan perundangan perlu menegakkan keadilan dalam sistem kekeluargaan serta mampu mempermudahkan proses penyelesaian masalah dan perselisihan keluarga.

Selain itu, usaha dan inisiatif dari pelbagai pihak termasuk kerajaan dan agensinya, pihak NGO serta ahli komuniti dan anggota keluarga perlu diperhebatkan agar segala masalah gejala sosial, kes penderaan dan keganasan akibat keruntuhan nilai dalam keluarga dapat dibendung seperti yang terhasrat dalam Dasar Keluarga Negara.

Pertubuhan Bangsa-Bangsa Bersatu (PBB) dalam Konvensyen Mengenai Hak Kanak-Kanak (CRC) telah menggariskan beberapa hak asasi kanak-kanak iaitu termasuklah hak mereka untuk hidup dengan memperoleh semua perkara asas untuk kelangsungan hidup mereka.

Selain itu, kanak-kanak juga mempunyai hak untuk mendapatkan perlindungan daripada semua jenis penganiayaan dan penderaan selain hak membangunkan peribadi melalui pelajaran serta hak untuk terlibat dalam proses membuat keputusan dalam isu pendidikan, perubatan mahupun hak untuk bersuara.

Oleh itu, menjadi keutamaan semua pihak untuk memastikan hak seorang kanak-kanak dipenuhi dengan sewajarnya dalam apa jua keadaan sekalipun.

Masyarakat perlu proaktif dalam membina persekitaran komuniti selamat untuk kanak-kanak lebih-lebih lagi pada musim pandemik Covid-19. Intervensi awal oleh jiran tetangga komuniti setempat amat penting bagi mengelakkan kes penderaan dan pengabaian kanak-kanak sama ada dari segi fizikal, emosi mahupun seksual menjadi semakin parah sehingga boleh mengancam keselamatan dan nyawa kanak-kanak.

Cabaran hidup institusi keluarga hari ini dengan adanya tekanan dalam pelbagai aspek menjadikan rumah bukan lagi tempat yang paling selamat buat seorang kanak-kanak. Di sinilah terletaknya peranan anggota masyarakat dalam memastikan kanak-kanak di persekitaran tempat tinggal mereka selamat.

Seharusnya tidak wujud istilah ‘jaga tepi kain orang’, sebaliknya semangat bak pepatah Melayu lama, “Beranak seorang menjaga beramai” harus disemai dalam diri setiap anggota masyarakat kerana ini dapat menyedarkan kita bahawa tanggungjawab terhadap kesejahteraan hidup seorang kanak-kanak itu perlu digalas oleh seluruh anggota masyarakat.

Masyarakat perlu membuang sifat individualistik, keakuan dan tidak mahu ‘busy body’ urusan keluarga orang lain demi kemaslahatan untuk menjaga dan melindungi golongan yang tertindas dan mengelakkan kemudaratan yang lebih besar.

Tidak ada gunanya kita menuding jari kepada mana-mana pihak apabila terjadinya kes-kes menyayat hati seperti ini. Sudah tiba masanya setiap daripada kita memainkan peranan masing-masing bagi memastikan setiap anggota keluarga dan masyarakat berfungsi dengan sewajarnya.

Ayuhlah kita sama-sama menjadi frontliner dalam usaha mencegah sebarang bentuk penderaan dan keganasan demi membina komuniti yang selamat dan sejahtera untuk semua.

Nik Khatijah Nik MudPasukan Advokasi Keluarga UtuhPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Musim Haji Terbesar Era Covid-19 Selesai

MAKKAH – Sebilangan besar jemaah, khususnya jemaah dalam negeri sudah mula melakukan Tawaf al-Wida’ sebelum meninggalkan Makkah pada Isnin malam, 11 Julai selepas menyempurnakan ibadah haji.

Pihak berkuasa Arab Saudi mengumumkan bahawa 50 peratus jemaah sudah meninggalkan Mina pada Isnin selepas selesai melaksanakan ibadah haji.

“Manakala jemaah-jemaah lain akan menetap satu hari lagi di Mina dan bakal pulang pada Selasa (12 Julai) selepas menyelesaikan ibadah melontar jamrah.”

Sebelumnya, Pejabat Penjaga Hal Ehwal Dua Masjid Suci sudah menyiapkan sistem perkhidmatan bersepadu untuk memudahkan pelaksanaan ibadah tawaf.

Sebagaimana dilaporkan Ketua Pejabat, Sheikh Abdul Rahman al-Sudais yang mengarahkan para pegawainya termasuk 500 pekerja untuk mengurus dan mengaturkan jemaah dengan kerjasama penguasa keselamatan di perkarangan Masjidil Haram.

Jemaah mula melakukan ibadah melontar jamrah pada Isnin petang dalam keadaan teratur dan secara aman. Walaupun haji berakhir secara rasmi pada Selasa (12 Julai) iaitu hari ketiga Tasyrik, jemaah dibenarkan pulang awal sehari pada Isnin.

Jemaah kelihatan gembira setelah menyempurnakan ibadah haji mereka. Sesetengah jemaah turut meluahkan rasa syukur kerana mendapat peluang unik dan rahmat Allah untuk menjadi tetamu-Nya kali ini.

Sebilangan besar jemaah haji memuji usaha luar biasa kerajaan Arab Saudi, Kementerian Haji dan Umrah serta semua agensi terlibat dalam menyediakan khidmat agar mereka dapat menunaikan ibadah dengan mudah dan selesa.

Dalam pada itu, Arab Saudi mengumumkan kejayaan penganjuran musim haji 1443 Hijrah tanpa merekodkan sebarang insiden atau penularan Covid-19 dalam kalangan jemaah haji.

“Kejayaan ini hasil kerjasama erat antara pasukan keselamatan, kesihatan dan lain-lain sepanjang musim haji kali ini.”

“Dengan izin Allah, hasil perancangan yang teliti dan kerjasama semua pihak yang terlibat saya dengan ini mengumumkan kejayaan penganjuran musim haji 1443 Hijrah,” kata Gabenor Makkah, Putera Khalid Al-Faisal sebagaimana yang dilaporkan Agensi Berita Arab Saudi (SPA) pada Isnin.

Beliau turut menzahirkan penghargaan kepada Penjaga Dua Masjid Suci Raja Salman dan Putera Mahkota Muhammad bin Salman yang telah menyediakan kemudahan infrastruktur serta petugas haji, keselamatan dan kesihatan demi keselesaan jemaah.

Arab Saudi menyediakan 279,628 kakitangan terdiri daripada petugas haji, anggota keselamatan dan kesihatan untuk berkhidmat kepada hampir satu juta jemaah haji tahun ini.


Kemalangan Berbasikal: IKRAMTeens Ucap Takziah

Kelab Remaja IKRAMTeens merakamkan ucapan takziah kepada seluruh ahli keluarga kepada adik-adik remaja yang terlibat dalam kemalangan yang berlaku pada jam 3.30 pagi 18 Februari 2017 di Jalan Lingkaran Dalam menghala ke Dataran Bandaraya Johor Bahru.

Sehubungan dengan itu, Kelab Remaja IKRAMTeens mendoakan ibu bapa kepada semua adik-adik yang terlibat dikurniakan kekuatan oleh Allah SWT untuk menjalani ujian ini bukan sahaja dengan penuh kesabaran tetapi juga kemampuan untuk menggarap nilai-nilai tarbiah yang Allah sertakan bersamanya.

Sebagai abang, saya mengharapkan agar adik-adik yang menjadikan aktiviti menunggang basikal sebagai hobi pada waktu lapang berhati-hati dan sentiasa mematuhi undang-undang di atas jalan raya.

Melengkapkan diri dengan “safety-gear” seperti jaket pantul cahaya, lampu serta pemantul sudah menjadi satu keperluan terutamanya apabila aktiviti ini dilakukan pada waktu malam.

Di pihak ibu bapa dan agensi yang berkaitan, diharapkan agar dapat menyediakan kemudahan dan beberapa peraturan sesuai dengan keperluan adik-adik remaja ini untuk meneruskan aktiviti berbasikal mereka dengan lebih selamat dan terkawal pada masa akan datang.

Ahmad Rafiq Mohd KhairudinPengarahKelab Remaja IKRAMTeens Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan budaya samseng, ambil tindakan tegas

“Perbuatan mereka telah menimbulkan keresahan serta ketegangan yang boleh menggugat ketenteraman negara dan sangat bertentangan dengan imej masyarakat Malaysia yang bersopan apalagi bertatasusila,” ujar Dr Hafidzah Mustakim, Timbalan Ketua Wanita IKRAM dalam sidang media pada Jumaat lalu di sini.

Menurutnya, segala bentuk penghinaan sama ada kenyataan bersifat ugutan, ancaman dan gangguan seksual (sexual harassment) seperti yang ditujukan kepada YB Hajah Zuraida Kamaruddin, Ahli Parlimen Ampang perlu dihentikan segera.

Bersempena dengan Hari Hentikan Keganasan Terhadap Wanita (Stop Violence Against Women) pada 25 November 2016, Dr Hafidzah menggesa agar pihak berwajib segera mengambil tindakan tegas terhadap kumpulan baju merah yang telah menggugat keselamatan wanita dan anggota masyarakat.

Beliau juga menggesa supaya pihak media tidak memberi liputan terhadap kenyataan ketua kumpulan baju merah dan ahli-ahlinya kerana ia hanya akan menyemarakkan sikap kebencian dan budaya gengsterisme serta buli dalam masyarakat.

“Kami para ibu khususnya tidak rela dan tidak mahu anak-anak kami terdedah mahupun menjadi mangsa kepada budaya samseng serta ganas yang sedang dipamerkan dihadapan mereka oleh kumpulan baju merah,” tegas Dr Hafidzah.

Beliau turut menggesa seluruh wanita dan lapisan masyarakat bangkit menyatakan bantahan terhadap tindakan tidak bertamadun yang dilakukan oleh kumpulan baju merah serta yang seumpama dengannya.

“Ini sebagaimana pengalaman Serikandi Negara Dr Fauziah Mohd Hasan, wakil tunggal Malaysia dalam Misi Women’s Boat to Gaza membuktikan bahawa misi keamanan ternyata lebih positif dan berkesan walaupun berdepan dengan rejim zionis Israel.”

Dr Fauziah mengetengahkan teknik tanpa keganasan (non-violence) dan tentunya menjadi pilihan masyarakat madani dalam menghadapi kekejaman dan kerakusan kuasa.

“Seterusnya, Akta Perhimpunan Aman (APA) 2012 perlu dikuatkuasakan agar semua rakyat sejahtera dan negara rahmah yang diimpikan tercapai.”

Dalam sidang media tersebut, Dr Hafidzah menyeru rakyat Malaysia supaya terus semarakkan budaya toleransi serta rahmah dan menolak sebarang bentuk keganasan.


Vaksinasi campuran terbukti lebih berkesan

SERI KEMBANGAN – Vaksinasi secara campuran atau heterologous terbukti lebih berkesan daripada pengambilan dos penggalak jenis vaksin yang sama dengan dos pertama dan kedua.

“Dapatan beberapa penyelidikan mendapati kombinasi vaksin berbeza meningkatkan tahap perlindungan seseorang kepada 68 hingga 79 peratus,” kata Pakar Perubatan Kesihatan Awam, Prof Datuk Dr Syed Mohamed Aljunid Syed Junid.

Tambah beliau, hasil daripada kajian yang dilaporkan dalam jurnal-jurnal antarabangsa seperti The Lancet dan sebagainya menunjukkan tubuh mempunyai kadar keberkesanan yang begitu tinggi jika menggunakan jenis vaksin yang berbeza antara dos pertama, kedua dan penggalak.

“Ini dibuktikan apabila kita menggunakan dos yang sama, dipanggil ‘homologous vaccination’ di mana dos pertama, kedua dan ketiganya sama, tahap keberkesanannya cuma sekitar 50 peratus,” jelasnya.

Menurutnya lagi, dengan vaksinasi heterologous, kemungkinan untuk mendapat jangkitan dan kesan teruk disebabkan oleh varian Omicron dapat dikurangkan.

“Saya difahamkan bahawa fasa pemberian dos penggalak dalam program vaksinasi negara menerapkan kaedah heterologous, bagaimanapun segala maklumat perlu dimaklumkan dengan lebih jelas dan telus kepada rakyat,” kata Dr Syed Mohamed Aljunid.

Katanya lagi, sepatutnya apabila seseorang itu dapat dos penggalak, apa yang mereka dapat adalah tarikh janji temu sahaja.

“Tidak diberitahu apakah jenis vaksin yang akan diterima. Tetapi di tempat vaksinasi, pegawai perubatan yang bertugas memaklumkan bahawa oleh kerana saya telah menerima dos vaksin yang berbeza, maka dia akan berikan vaksin daripada jenis yang lain.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selamat Hari Wanita Sedunia 2022

Wanita IKRAM Malaysia mengucapkan “Selamat Hari Wanita Sedunia” kepada semua wanita di mana sahaja anda berada.

Tanggal 8 Mac disambut saban tahun sebagai ‘Hari Wanita Sedunia’ bertujuan untuk mengiktiraf pencapaian wanita dalam pelbagai bidang termasuk sosial, ekonomi, politik dan kebudayaan tanpa mengira perbezaan negara, etnik, linguistik, budaya, ekonomi atau politik.

Wanita IKRAM menyambut baik tema sambutan Hari Wanita Sedunia 2022 yang ditetapkan oleh Kementerian Pembangunan Wanita, Keluarga dan Masyarakat iaitu “Saksama Bersama”.

Tema ini adalah selari dengan tema yang ditetapkan oleh Pertubuhan Bangsa-bangsa Bersatu (PBB) iaitu “Gender Equality Today for a Sustainable Tomorrow” atau “Kesaksamaan Gender Hari Ini Untuk Kelestarian Masa Depan” yang menyeru secara khusus kepada tindakan menangani krisis iklim untuk wanita oleh wanita.

Walaupun tema PBB tersebut adalah memfokuskan kepada peranan wanita dalam menangani krisis iklim, namun seruan untuk memperkasakan wanita adalah sangat sinergistik dengan tema “Saksama Bersama”.

Suasana negara yang sangat tidak menentu baik dari segi politik dan ekonomi serta kesan krisis iklim seperti perubahan cuaca yang mendadak dan banjir besar menuntut semua wanita untuk terlibat secara aktif melakukan perubahan.

Laporan PBB pada tahun 2022 telah menunjukkan bahawa negara yang mempunyai peratus wanita yang lebih tinggi di parlimen cenderung untuk mengamalkan dasar negara yang lebih bijaksana dengan tadbir urus sumber yang lebih saksama dan inklusif.

Secara umumnya, wanita cenderung untuk mempertimbangkan keluarga dan komuniti dalam proses membuat keputusan iaitu aspek yang penting untuk mencapai penyelesaian holistik dan menghasilkan tindakan yang berkesan dalam semua situasi.

Usaha semua pihak harus digembleng untuk mengkaji peluang serta kekangan yang wujud dalam memperkasakan wanita agar terus bersuara dan terlibat sama dalam membuat keputusan bagi memastikan masa depan negara yang mampan dan saksama untuk semua lapisan masyarakat.

Seruan “Saksama Bersama” sempena Hari Wanita Sedunia 2022 sewajarnya berlandaskan lunas-lunas agama yang meraikan fitrah manusiawi dengan penuh keadilan.

Oleh itu, bersempena dengan sambutan Hari Wanita Sedunia 2022, Wanita IKRAM menyeru kepada semua pihak, khususnya wanita untuk terus berusaha:

Semoga penglibatan yang lebih aktif oleh semua wanita dapat membawa masa depan yang lebih saksama untuk wanita dan masyarakat keseluruhannya.

Ustazah Sallawahiu Mohd Salleh
Ketua Wanita
Pertubuhan IKRAM Malaysia


Qari OKU Malaysia Muncul Johan Tilawah Antarabangsa

SERI KEMBANGAN – Qari Malaysia, Muhammad Qayyim Nizar Sarimi, 25, muncul sebagai johan Tilawah al-Quran Peringkat Antarabangsa ke-63 bagi kategori lelaki di Dewan Merdeka, Pusat Dagangan Dunia Kuala Lumpur (WTCKL).

Muhammad Qayyim yang berstatus orang kurang upaya (OKU) penglihatan dan berasal dari Kelantan itu berjaya memperoleh markah sebanyak 94.96 peratus.

Muhammad Qayyim turut membawa pulang hadiah emas sumbangan Yayasan Pembangunan Ekonomi Islam Malaysia (YaPEIM), wang tunai, piala iringan dan sijil.

Turut berkenan berangkat ke majlis itu Sultan Perak, DYMM Sultan Nazrin Muizzuddin Shah dan Raja Permaisuri Perak, Tuanku Zara Salim. Baginda turut berkenan menyampaikan hadiah kepada para pemenang.

Anugerah johan tilawah kategori qariah pula dimenangi peserta dari Maghribi, Sara Belmamoun, manakala, johan bagi kategori hafazan lelaki dan wanita dimenangi peserta dari Guinea, Omar Toure serta Tebani Cheyma Enfal dari Algeria.

Terdahulu, Menteri di Jabatan Perdana Menteri (Hal Ehwal Agama), Dato’ Setia Dr Mohd Na’im Mokhtar berkata, umat Islam perlu menjadi model peranan bagi semua manusia dalam segala aspek kehidupan bermula daripada keperibadian mulia, integriti, rohani dan duniawi.

“Ini kerana umat Islam sejati memiliki keperibadian yang seimbang dan tidak terlalu ekstrem. Mereka adalah pendukung amalan belas kasihan, amat bertimbang rasa, sentiasa menghulurkan bantuan dan sering menguatkan antara satu sama lain serta menggalakkan kerjasama dalam kalangan orang ramai,” katanya.

Beliau berkata demikian dalam sembah ucapan aluan pada Majlis Perasmian Penutupan dan Pengurniaan Hadiah Tilawah dan Menghafaz al-Quran Peringkat Antarabangsa (MTHQA) Ke-63 di Pusat Dagangan Dunia (WTC).

“Memupuk perpaduan dalam sebuah negara berbilang bangsa dan agama bukan mudah namun ia adalah tanggungjawab yang mesti dilaksana dengan penuh beramanah.”

Jelasnya lagi, al-Quran telah membentangkan pelbagai formula Rabbani untuk memperkukuh kesatuan dan perpaduan dalam konteks bernegara.

“Konsep Malaysia MADANI digarap dan dijadikan sebagai pelantar untuk masyarakat terus mengorak langkah memperkukuh rasa kebersamaan dan saling berukhuwah.”

Menurutnya, Pelan Transformasi al-Falah turut dibangunkan sebagai inisiatif untuk bersama-sama mendukung dan merealisasikan gagasan Malaysia Madani.

Program penghayatan al-Quran seperti Majlis Tilawah dan Hafazan di peringkat antarabangsa yang sudah memasuki edisi ke-63 akan sentiasa diangkat menjadi acara rasmi di peringkat negara.

MTHQA bertemakan ‘Perpaduan Teras Malaysia Madani’ anjuran Jabatan Kemajuan Islam Malaysia berlangsung selama enam hari bermula 19 Ogos lepas membabitkan dua kategori iaitu pertandingan Tilawah al-Quran dan Hafazan al-Quran 30 juzuk.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiada keperluan untuk ratifikasi ICERD

Pertubuhan IKRAM Malaysia (IKRAM) mengikuti dengan dekat polemik tentang ratifikasi Konvensyen Antarabangsa Mengenai Penghapusan Segala Bentuk Diskriminasi Kaum (ICERD).

Setelah meneliti peruntukan-peruntukan yang terdapat dalam ICERD serta perkembangan terkini dalam negara, IKRAM berpandangan bahawa tidak ada keperluan buat masa ini untuk Kerajaan Malaysia melakukan ratifikasi kepada konvensyen ini.

Pandangan ini adalah berasaskan pertimbangan berikut:

1. Kerajaan baharu PH dalam proses bagi melakukan reformasi institusi dan sistem-sistem dalam negara. Rangka dan hala tuju ini dilakarkan dengan jelas oleh YAB Perdana Menteri semasa membentangkan Kajian Separuh Penggal RMK-11 dalam Parlimen baru-baru ini. Antara langkah reformasi yang dicadangkan adalah untuk membetulkan ketidakadilan yang berlaku sepanjang pemerintahan rejim yang lalu bagi menjadikan negara Malaysia lebih adil kepada semua pihak. Sebaiknya Kerajaan memberi tumpuan dan keutamaan bagi melakukan reformasi ini terlebih dahulu. Ketidakadilan dan apa yang dikatakan sebagai diskriminasi boleh diselesaikan melalui engagement yang lebih meluas, dan pembuatan polisi dan dasar-dasar yang progresif dan inklusif tanpa perlu meratifikasi ICERD.

2. Malaysia punyai sejarah dan latar belakangnya yang tersendiri. Kita telah berjaya hidup secara aman berdasarkan acuan kita sendiri. Perlembagaan Persekutuan yang menaungi Malaysia selama lebih 60 tahun telah menjadi kerangka yang efektif bagi menjamin kerukunan hidup bernegara. Meratifikasi ICERD, yang kandungannya banyak tidak selari dengan Perlembagaan Persekutuan dan norma hidup masyarakat Malaysia boleh mencetuskan salah faham dan ketegangan dalam kalangan rakyat di Malaysia. Dikhuatiri sedikit manfaat yang bakal diperolehi melalui ratifikasi ini, boleh menjerumuskan negara kepada konflik dan ketegangan, suatu mudarat yang jauh lebih besar.

IKRAM  menggesa pihak kerajaan untuk mengadakan rundingan dengan semua pemegang taruh sebelum apa-apa keputusan dibuat mengenai  ICERD. Ini bagi mendapatkan pandangan yang lebih komprehensif dan inklusif terhadap konvensyen tersebut.

IKRAM amat menggalakkan sebarang usaha untuk meningkatkan perpaduan dan keharmonian rakyat Malaysia merentasi bangsa dan agama.

Sehubungan dengan itu, IKRAM mengalu-alukan langkah Kerajaan bagi menubuhkan Majlis Perundingan Keharmonian Rakyat yang bertujuan bagi menjadi platform bagi percambahan fikiran dan rekonsiliasi antara kaum dan agama. Diharap semua pihak yang berbeza pandangan akan dilibatkan dalam platform ini.

IKRAM ingin menyatakan kesediaannya untuk terlibat aktif dalam majlis perundingan ini demi membina Malaysia baharu yang lebih progresif dan inklusif.

Dr Hj Mohd Parid Sheikh AhmadPresidenPertubuhan IKRAM Malaysia


Angkat bahasa Melayu jadi bahasa kedua ASEAN

SERI KEMBANGAN – Susulan daripada keputusan kerajaan untuk menggunakan bahasa Melayu sebagai bahasa utama dalam acara rasmi di peringkat kebangsaan dan dalam negara, Malaysia akan menyediakan kemudahan jurubahasa dan penterjemah.

“Ia akan dikendalikan oleh Jabatan Perdana Menteri (JPM) dan Institut Terjemahan dan Buku Malaysia (ITBM),” kata Perdana Menteri, Dato’ Sri Ismail Sabri Yaakob.

Beliau berkata, Malaysia akan mengambil langkah yang sama dengan menggunakan bahasa Melayu dalam acara rasmi di peringkat antarabangsa.

“Begitu juga untuk acara antarabangsa yang dianjurkan di dalam negara, bahasa Melayu akan digunakan sebagai bahasa utama.

“Untuk tujuan ini, kerajaan akan menyediakan kemudahan jurubahasa dan penterjemah yang akan dikendalikan oleh JPM dan ITBM, agensi di bawah Kementerian Pendidikan Malaysia (KPM).”

Beliau menjelaskan demikian ketika menjawab soalan Ahli Dewan Negara, Senator Datuk Isa Ab Hamid yang meminta untuk menyatakan usaha kerajaan dalam memperkasa dan memartabatkan bahasa Melayu dalam urusan diplomatik luar negara serta hubungan antarabangsa.

Menurut Ismail Sabri, pindaan Akta Dewan Bahasa dan Pustaka akan dilaksanakan segera.

“KPM akan memulakan perbincangan dengan Pejabat Peguam Negara untuk tindakan selanjutnya.”

Terdahulu, Ismail Sabri dalam balasannya berkata akan mengadakan perbincangan dengan pemimpin ASEAN untuk mencadangkan penggunaan bahasa Melayu sebagai bahasa kedua ASEAN dalam usaha memartabatkan bahasa ibunda itu di peringkat antarabangsa.

“Selain Malaysia, beberapa negara jiran seperti Indonesia, Brunei, Singapura, Selatan Thailand, Selatan Filipina serta di sebahagian Kemboja turut menggunakan bahasa Melayu sebagai bahasa pengantar,” ujarnya.

Justeru, tiada sebab tidak boleh jadikan bahasa Melayu sebagai salah satu bahasa rasmi ASEAN.

“Kita akan selaraskan perkara ini dan saya akan bincang dengan pemimpin negara ASEAN yang memang menggunakan bahasa Melayu supaya mereka bersetuju jadikan bahasa Melayu sebagai bahasa kedua ASEAN.”

Selanjutnya, beliau akan bincang pula dengan pemimpin-pemimpin ASEAN lain yang juga mempunyai penduduk yang menggunakan bahasa Melayu sebagai bahasa pertuturan di negara mereka.

Beliau berkata demikian bagi menjawab soalan tambahan Senator Datuk Seri Zurainah Musa yang ingin tahu adakah kerajaan akan bekerjasama dengan pemimpin negara ASEAN untuk menyelaraskan penggunaan bahasa Melayu di peringkat ASEAN.

Menurutnya, beliau sendiri telah menggunakan bahasa Melayu semasa lawatan rasminya ke Indonesia, Brunei, Kemboja, Thailand sebelum ini dan terbaharu semasa lawatan ke Vietnam dua hari lepas

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mendidik anak-anak hanya tugas guru?

Umum mengetahui jasa dan pengorbanan guru bukan sekadar mengajar, malah memberikan didikan serta contoh tauladan, amatlah besar sahamnya dalam kehidupan sehari-hari kepada anak-anak bangsa.

Berikutan tugas dan tanggungjawab seorang guru dilihat sangat menyeluruh dalam mendidik para pelajar hari ini, adalah tidak wajar jika seratus peratus tugas mendidik serta mentarbiah para pelajar diletakkan di pundak para guru sepenuhnya.

Harus diingat, tarbiah anak-anak perlu  bermula dari rumah.  Ibu dan bapa seharusnya menjadi guru pertama anak-anak dan rumah tangga kita sewajarnya menjadi markas induk dalam urusan pentarbiahan anak-anak seperti yang disebut dalam pepatah Arab iaitu “Al-Umm al-madrasah al-Ula” yang bermaksud: “Ibu adalah madrasah (sekolah) pertama bagi anak-anaknya.”

Mengapa dikatakan ibu dan bapa adalah guru pertama anak-anak? Ini kerana perkembangan anak-anak harus dilihat secara utuh yang mencakupi perkembangan fizikal, mental, emosi dan sosial mereka.

Perkembangan ini tidak berlaku secara serentak, tetapi ianya berlaku secara bertahap. Kita tidak wajar menyempitkan skop pembelajaran hanya melalui proses keluar masuk kelas dan hadir serta pulang dari sekolah semata kerana proses pembelajaran anak-anak kita sebenarnya bermula lebih awal dari itu.

Mereka bermula melalui pembelajaran tidak formal dengan meniru tingkah laku ibu bapa, mengamati keadaan sekeliling serta mengeksplorasi dunia sekeliling.

Bapa adalah susuk tubuh yang seharusnya memainkan peranan aktif dalam memberikan pendidikan kepada anak-anak. Dalam al-Quran, banyak sekali kisah-kisah yang dirakamkan mewakili situasi bapa dan anak antaranya kisah Nabi Ibrahim dan Luqman al-Hakim.

Lihatlah bagaimana Luqman al-Hakim mendidik anaknya. Budaya memberikan nasihat subur dalam keluarga beliau. Inilah salah satu metodologi yang patut diterapkan dalam setiap keluarga pada hari ini. Luqman al-Hakim mendidik anaknya dengan mutiara nasihat yang amat berguna, antaranya seperti yang dirakamkan dalam Surah Luqman ayat 13 bermaksud:

“Dan (ingatlah) ketika Luqman berkata kepada anaknya, semasa ia memberi nasihat kepadanya, “Wahai anak kesayanganku, janganlah engkau mempersekutukan Allah (dengan sesuatu yang lain), sesungguhnya perbuatan syirik itu adalah satu kezaliman yang besar.”

Sebagai umat Islam, pelajaran pertama yang harus diterapkan dalam jiwa dan pemikiran anak-anak adalah ilmu mengenal Allah (Tauhid). Anak-anak perlu kenal siapa penciptanya supaya mereka sentiasa tunduk patuh dan menjalani hidup mereka sebagai seorang hamba.

Setelah anak-anak mengenal Allah SWT, kenalkan pula kepada mereka dengan akhlak kerana kemuliaan akhlak merupakan matlamat utama bagi ajaran Islam seperti yang disebutkan dalam buku ‘Apa Ertinya Saya Menganut Islam’ tulisan Ustaz Fathi Yakan.

Ini dikukuhkan lagi dengan hadis Rasulullah SAW yang bermaksud, “Sesungguhnya aku diutuskan untuk menyempurnakan kemuliaan akhlak.” (Hadis Riwayat Baihaqi)

Pendidikan akhlak juga perlu diterapkan kepada anak-anak pada awal usia lagi kerana penerapan akhlak pada usia sebegini merupakan asas yang akan menentukan keberhasilan seseorang sepanjang hayat mereka. Penerapan akhlak pada usia dini membantu membentuk pola fikir serta tingkah laku anak-anak yang bakal mereka gunakan apabila dewasa kelak.

Setelah itu, ajarkan kepada anak tentang ibadah kerana dalam Islam, ibadah merupakan kemuncak kepada sifat kepatuhan dan kerendahan kepada Allah SWT sepertimana firman-Nya dalam Surah Adz-Dzaariyat ayat 56 yang bermaksud, “Dan tidaklah aku jadikan jin dan manusia melainkan untuk mengabdikan diri kepada-Ku.”

Keluarga sebagai juzuk utama perkembangan pendidikan anak-anak

Keluarga merupakan kelompok sosial terkecil dalam masyarakat. Sebagai sistem sosial terkecil, keluarga memiliki pengaruh luar biasa dalam hal pembentukan karakter setiap individu. Bagi setiap ahli keluarga (suami, isteri dan anak-anak) mempunyai proses sosialnya supaya dapat memahami, menghayati budaya yang berlaku dalam masyarakatnya.

Pendidikan dalam keluarga sangat penting dan merupakan tunjang utama pembangunan karakter bagi seorang anak. Kualiti seseorang dilihat dari sudut bagaimana dia dapat menempatkan dirinya dalam pelbagai situasi.

Dalam keluarga, seorang anak sepatutnya dapat belajar bersosialisasi, memahami, menghayati dan merasakan segala aspek kehidupan yang tercermin dalam masyarakat. Nilai-nilai yang baik sepatutnya diterapkan kepada anak-anak melalui interaksi sehari-hari bersama ahli keluarga.

Jika nilai-nilai yang baik diterapkan dalam kehidupan seharian, maka nilai itulah yang bakal dibawa keluar oleh anak-anak dalam  hidup bermasyarakat.

Tidak dapat tidak untuk kita mengakui bahawa rumah atau keluarga mempunyai peranan tanggungjawab nombor satu dalam mendidik anak-anak sehingga ada disebutkan dalam hadis yang bermaksud, “Cukuplah seseorang berdosa dengan mensia-siakan orang yang menjadi tanggungannya.” (Hadis Riwayat Abu Dawud)

Kerjasama antara rumah, sekolah dan masyarakat untuk kelangsungan pendidikan

“It takes a village to raise a child” adalah peribahasa Afrika yang telah diterjemahkan ke bahasa Inggeris ini memberikan gambaran yang sangat realistik kepada kita tentang kerjasama yang perlu dimainkan oleh tiga institusi utama iaitu keluarga, sekolah dan masyarakat dalam memastikan kelangsungan pendidikan anak-anak kita.

Setiap institusi ini mempunyai peranan tersendiri dalam membentuk generasi masa hadapan yang sejahtera dari pelbagai aspek seperti emosi, intelektual dan sosial. Jika salah satu dari institusi ini kurang berperanan, maka akan pincanglah generasi pewaris yang bakal kita lahirkan kelak.

Oleh yang demikian, usaha sama antara semua pihak perlu kita gemblengkan dan disinergikan agar kita dapat melihat generasi masa hadapan yang cemerlang secara holistik.

Kini bukan lagi masa untuk berpangku tangan dan menyerahkan tugas kepada hanya satu pihak sahaja. Kita sudah kesuntukan masa, ayuh kembalikan peranan setiap institusi ini agar menjadi wadah kelangsungan pendidikan yang ampuh bagi anak-anak kita bakal pewaris masa hadapan.

Roselinee Mohammad RadziAhli Jawatankuasa WanitaPertubuhan IKRAM MalaysiaNegeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Awas Kluster Perosak Agama!

Mutakhir ini, kita dihidangkan dengan berita beberapa suara karyawan seni tanah air yang menzahirkan rasa bimbang dan kecewa dengan golongan pempengaruh atau disebutkan sebagai influencer yang kian ramai tumbuh di pelbagai laman media sosial khususnya aplikasi TikTok.

Ada yang melahirkan rasa ketidakpuasan hati dengan sebahagian pempengaruh yang menghasilkan dan menyanyi lagu yang boleh merosakkan industri seni tanah air.

Kebimbangan ini juga tidak sekadar berputar pada industri dunia seni semata-mata. Malah dalam urusan agama juga, kita berdepan dengan golongan yang kian tumbuh bagai cendawan berlagak seperti para mufti, pak ustaz dan ustazah ’segera’, suka memberi fatwa tersendiri tanpa bersandarkan ilmu. Perkara ini bukanlah suatu perkara baharu.

Namun, dengan kecanggihan dan kemajuan teknologi pada hari ini, membantu lagi pertumbuhan golongan ’ustaz segera’ ini yang lagak dan gayanya seolah-olah serba-serbi tahu, melingkupkan pengikutnya yang kurang tahu tentang agama.

Bukan penampilan yang kita pertikaikan. Jauh lebih penting daripada itu adalah soal intipati ucapan mereka dan jawapan ‘fatwa ekspres’ mereka yang ditularkan yang antara padanya terdapat hadis palsu, memetik kalam guru itu dan ini, memberikan petua yang bukan-bukan dan ini semua adalah perosak kepada agama.

Malang lagi, apabila masyarakat diajar untuk tidak bertanyakan dalil, secara tidak langsung, kita telah menanam sifat malas berfikir dan mengkaji sesuatu perkara. Tidak hairanlah ada yang sanggup label-melabel bagi memberikan gambaran buruk kepada mereka yang suka bertanyakan dalil sebagai sumber rujukan.

Sebelum daripada itu, ketika baginda Nabi SAW masih hidup, baginda pernah menyatakan akan kewujudan golongan Ruwaibidhah. Perkara ini sepertimana yang terdapat dalam sebuah hadis riwayat Ibnu Majah (No. 4036, Hadis Hasan), Abu Hurairah r.a. meriwayatkan Rasulullah SAW bersabda yang bermaksud:

“Akan datang kepada manusia tahun-tahun yang penuh dengan penipuan dan tipu daya, kata-kata pendusta dibenarkan (dipercayai) dan didustakan percakapan orang yang benar, diberi amanah kepada pengkhianat dan dikhianati orang-orang yang amanah. Kemudian akan berkatalah golongan al-Ruwaibidhah. Baginda SAW ditanya: Siapakah golongan al-Ruwaibidhah? Maka baginda menjawab: Orang yang bodoh lagi fasik berbicara (mengurus) berkaitan perkara umum yang besar.”

Berkenaan perkataan al-Ruwaibidhah, para ulama berbincang tentang maksud yang dikatakan Ruwaibidhah. Imam Ahmad dalam kitab hadisnya Musnad Ahmad, beliau menyatakan bahawa Ruwaibidhah itu adalah orang yang bodoh bercakap perkara umum.

Imam al-Syatibi pula dalam kitab al-‘Itisham menyatakan bahawa Ruwaibidhah adalah orang yang bodoh dan keji bercakap berkaitan perkara umum sedangkan dia bukan ahli dalam perkara tersebut tetapi masih ingin bercakap.

Demikian pentakrifan al-Ruwaibidhah yang dijelaskan oleh para ulama. Ringkasnya, golongan ini adalah mereka yang bodoh dan suka bercakap tanpa mempunyai pengetahuan dan kefahaman yang jelas.

Perosak agama boleh datang dengan pelbagai bentuk seperti al-Qussas (penglipur lara), liberalis (kebebasan tanpa sempadan) dan radikal (jumud dan sempit).

Kesemua golongan ini dengan manhaj songsang masing-masing tidak dapat lari daripada sikap berdusta atas nama agama dan menunggang agama dengan berdusta atas nama Nabi. Dalam sebuah hadis riwayat Bukhari (No. 110), sabda Rasulullah SAW yang bermaksud:

“Sesiapa yang berdusta atas namaku dengan sengaja, maka siaplah tempatnya di dalam neraka.”

Berdusta atas nama Nabi SAW dengan menyebarkan hadis-hadis palsu dengan sengaja adalah jenayah besar dan penyelewengan yang meruntuhkan intipati agama.

Akibat sebaran hadis palsu ini, ia bukan sahaja boleh mengundang murka Allah dan Nabi SAW, bahkan boleh merosakkan kepercayaan dan amalan orang Islam. Oleh itu, hidup mesti berdiri diatas ilmu yang sahih.

Antara perosak agama adalah seperti al-Qussas (penglipur lara). Golongan ini juga merosakkan agama dengan menyampaikan cerita-cerita dongeng, tidak sahih, tiada asasnya dalam agama dan seumpamanya.

Lebih-lebih lagi apabila mereka dapat menyampaikan cerita dan kisah yang boleh memukau para pendengar kuliah mereka sehingga ke tahap khayal dan merosakkan akal. Bahkan sebahagian kisah yang disebarkan telah menyalahi fakta sejarah sebenar.

Daripada golongan ini, maka tidak pelik jika timbul pelbagai dakwaan karut seperti Nabi Adam turun ke Gunung Jerai, menara firaun 15 kilometer, pedang Nabi ditempa di Kedah dan sebagainya.

Selain itu, terdapat juga sebahagian golongan yang menggelarkan diri mereka sebagai liberalis dan modernis, juga telah merosakkan agama dengan menimbulkan pelbagai keraguan terhadap syariat Islam seperti syariat poligami, pembahagian faraid, syariat bertudung menutup aurat dan sebagainya.

Atas nama hak kebebasan bersuara dan hak asasi manusia, ideologi songsang meresap masuk ke dalam akal mereka sehingga berfikir mendahului intipati agama.

Menggunakan akal adalah sesuatu yang dituntut dalam beragama. Namun berfikir dengan mengabaikan disiplin ilmu, sesuka hati mentafsirkan ayat al-Quran dan hadis, maka binasalah intipati ajaran agama di tangan mereka ini.

Berlawanan dengan golongan liberalis, adalah golongan radikal yang berpaksikan kepada pemikiran jumud dan sempit dalam memahami agama. Disebabkan terlalu radikal, penyelewengan atas nama jihad fi sabilillah berleluasa sehingga menghalalkan darah yang haram dibunuh.

Golongan ini terpengaruh dengan pemahaman di luar konteks berkenaan jihad, terlalu sempit memahaminya sehingga akhirnya menatijahkan sikap radikal melampau hingga melebihi batasan syarak.

Maka, muncullah pelbagai gerakan gerila, seruan daulah khilafah dan sebagainya. Tidak berpijak di bumi yang nyata, kejumudan ini membuahkan kehancuran umat manusia untuk memahami intipati ajaran sebenar.

Demikian beberapa golongan dan kelompok yang harus kita hadapi pada waktu dan ketika ini. Pembela kebenaran bukan sahaja berdepan dengan golongan seperti ini, bahkan bakal berdepan dengan bongkah ketaasuban yang melampau, sehingga ada yang hingga tahap memaksumkan pandangan guru mereka.

Kita juga sedang dan akan berhadapan dengan barah kejahilan dan kemalasan berfikir, yang akibatnya akan membuat masyarakat menelan apa sahaja yang dibicarakan oleh mereka yang berperwatakan alim, bijak berkata-kata dan sebagainya.

Semoga Allah menjauhi kita semua daripada menjadi sebahagian golongan perosak agama ini.

Muhammad Faidhi Azis
Ketua Rakan Hidayah Perlis

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiada kes kematian tapi jangan selesa

“Angka itu merupakan jumlah kes terendah yang dicatatkan sejak 12 Mac lalu dan tiada pertambahan kes kematian dicatatkan sehingga jam 12 tengah hari, hari ini (Isnin) dengan jumlah kematian kekal sebanyak 89 kes setakat ini,” jelasnya.

Beliau berkata, ini merupakan bilangan kes harian yang paling rendah direkod setakat ini dan jumlah kes aktif dengan kebolehjangkitan COVID-19 adalah 2,041 kes.

“Sukacita dimaklumkan, daripada maklumat terkini yang telah dilaporkan Pusat Kesiapsiagaan dan Tindakan Cepat Krisis Kebangsaan (CPRC), tiada sebarang kematian terbaharu setakat hari ini,” ujarnya pada sidang media di Putrajaya pada Isnin.

Dalam pada itu, sebanyak 45 kes positif COVID-19 sedang dirawat di unit rawatan rapi (ICU) dengan 28 daripadanya memerlukan bantuan pernafasan.

“Namun, jumlah kes baharu mungkin boleh meningkat kembali dalam tempoh dua minggu akan datang memandangkan aktiviti pengesanan kes masih giat dijalankan ketika ini.”

Menurutnya, aktiviti pengesanan kes sedang giat dijalankan terutama terhadap rakyat Malaysia yang baru pulang dari luar negara dan di lokaliti yang terlibat di bawah Perintah Kawalan Pergerakan Diperketatkan (PKPD)


Wanita IKRAM Selangor: Wanita Sejahtera Di Bawah Lindungan Syariah

Pelaksanaan program ini diharapkan akan dapat menyumbang kepada segala usaha yang telah dilakukan sebelum ini bagi membetulkan persepsi yang silap mengenai kedudukan wanita dalam Islam. Salah faham terhadap syariah Islam ini sering kali timbul dari kalangan wanita Islam sendiri yang sewenang-wenangnya menginterpretasi syariah Islam mengikut pemahaman mereka yang tidak tepat.

Sekelompok wanita Islam meletakkan wanita pada tahap yang rendah berbanding lelaki apabila wanita disuruh menjadi objek seks para suami dan merelakan diri mereka didera sebagai tanda ketaatan kepada suami.  Sementara sekelompok wanita lain pula menanggapi Islam sebagai sistem hidup yang menindas wanita dalam beberapa isu seperti hijab, poligami dan hukum hudud yang dikatakan tidak adil terhadap wanita.

Kedua-dua pemahaman yang ekstrim ini sebenarnya jauh meleset dari hakikat sebenar kedudukan dan peranan wanita sebagaimana yang disyariatkan dalam Islam. Pandangan yang pertama tersebut sebenarnya amat menghina dan merendahkan martabat wanita manakala pendirian yang kedua pula telah silap dalam mentafsirkan syariah Islam.

Kedudukan lelaki dan wanita dalam Islam sebenarnya tidak dibezakan sebagaimana disebutkan dalam Al-Quran dalam Surah An-Nisa’ ayat 124 yang bermaksud “Dan barangsiapa mengerjakan amal kebajikan, baik laki-laki mahupun perempuan sedang dia beriman, maka mereka itu akan masuk ke dalam syurga dan tidak dizalimi sedikit pun”.

Apa yang membezakan antara manusia adalah sejauh mana mereka tunduk patuh melaksanakan segala ajaran Islam seperti yang tercatat dalam Al-Quran dalam Surah Al-Hujurat ayat 13 yang membawa maksud “ Wahai umat manusia! Sesungguhnya Kami telah menciptakan kamu dari lelaki dan perempuan dan Kami telah menjadikan kamu berbagai bangsa dan bersuku puak, supaya kamu berkenal-kenalan. Sesungguhnya semulia-mulia kamu di sisi Allah ialah orang yang lebih takwanya di antara kamu, (bukan yang lebih keturunan atau bangsanya)”.

Begitu istimewa sekali kedudukan wanita dalam Islam sehingga kaum lelaki digesa agar menggalas tanggungjawab untuk memastikan segala hak kemanusiaan bagi wanita disempurnakan dengan sebaik mungkin. Perkara ini disebut dengan jelas dalam Al-Quran dalam surah An-Nisaa ayat 34: “Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan…”

Setiap individu dalam Islam adalah individu yang merdeka dan hanya patuh kepada apa yang diperintahkan oleh Allah. Oleh itu, ketaatan wanita kepada suaminya adalah menurut batasan ketaatan kepada Allah yang sudah pasti tidak memudaratkan apatah lagi merendahkan wanita.

Nabi Muhammad s.a.w. sendiri telah menegaskan perihal pentingnya kaum wanita dilayan dengan baik serta penuh lemah-lembut dan kasih sayang. Pesanan ini disampaikan dalam Khutbah Wida’ di Padang Arafah, pada tahun ke 10 Hijrah ketika mengerjakan Hujjatul Wada’: “…Wahai manusia, sebagaimana kamu mempunyai hak atas isteri kamu, mereka juga mempunyai hak di atas kamu. Sekiranya mereka menyempurnakan hak mereka ke atas kamu maka mereka juga berhak untuk diberi makan dan pakaian dalam suasana kasih sayang. Layanilah wanita-wanita kamu dengan baik dan berlemah lembutlah terhadap mereka kerana sesungguhnya mereka adalah lemah dan pembantu kamu yang setia….”

Melalui program ini, Wanita IKRAM dan Wanita JIM Negeri Selangor berhasrat untuk memberikan pendedahan terhadap kefahaman sebenar mengenai syariat Islam serta manfaatnya terhadap manusia dan segala isi alam apabila ia dilaksanakan sepenuhnya dalam masyarakat. Syariat Islam adalah rahmat untuk seluruh alam bukan milik orang Islam semata-mata.

“Bagi tiap-tiap umat yang ada di antara kamu, Kami jadikan (tetapkan) suatu Syariat dan jalan agama.” (Al-Maidah:48).

Syariat Islam yang dilaksanakan secara syumul memastikan bahawa suasana yang aman dan selamat dalam masyarakat dapat diwujudkan.

Kami harap segala usaha kita dengan semua pihak akan mencapai matlamat kita memastikan kesejahteraan kehidupan semua ahli masyarakat kita.

Semoga Allah swt memberkati usaha ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Usah bertingkah, teruslah melangkah

Jika kita lihat kembali kisah seorang pendakwah yang berhasrat membantu masyarakat, sebuah pulau di negeri Sabah, tentu kita akan bersetuju dengan peribahasa, “Buat baik berpada-pada…”

Namun, itu bukanlah bermakna saya tidak bersetuju dengan usaha yang sangat luar biasa dilakukan oleh seorang Ebit Lew bersama pasukannya, tetapi tindakannya itu pula yang menjadi bebanan jika diteruskan.

Pelbagai persepsi dibuat oleh netizen yang ingin tahu apakah sebabnya keadaan itu berlaku. Tidak terkecuali, ramai yang menuding pihak-pihak tertentu hinggakan misi yang dilakukan pendakwah itu terpaksa dibatalkan.

Bukanlah sesuatu mudah untuk menangani pelbagai tanggapan daripada masyarakat mahupun ilmuwan dalam isu yang terjadi ini. Kesungguhan dan semangat yang jarang kita dapat lihat berlaku dalam kalangan pendakwah seperti beliau ini.

Ketika menceritakan keadaan yang beliau harus tempuhi jika meneruskan hasrat yang disasarkan, tampak pada raut wajahnya sedih dan hiba. Namun apakan daya, di sebalik yang berlaku pasti ada hikmah daripada-Nya.

Apa yang menariknya, beliau tetap meneruskan langkah sebagai seorang pendakwah yang tetap terus tegar berbakti walaupun dicuit di sini sana ketika dirinya melakukan kebaikan serta menyantuni masyarakat.

Memang tidak mudah menghadapinya jika seseorang itu tidak mempunyai kekuatan mental dan keyakinan yang kuat kepada Allah Subhanahuwataala.

Di samping susuk yang menampakkan kerja-kerja dakwah di lapangan ini, seharusnya para pendakwah lain mengambil iktibar dan mengikut jejak sebagaimana yang telah beliau lakukan untuk Islam.

Menyentuh tentang integriti pendakwah, seharusnya setiap pendakwah berusaha menyampaikan kebaikan dan meyebarkan kefahaman tentang Islam terutamanya akhlak juga adab agar mereka yang disantuni akan tertarik dengan Islam, selain menambah keyakinan mereka.

Kaedah yang benar perlu dipamerkan agar manusia lainnya menyedari bahawa Islam ini adalah yang terbaik. Pendakwah tidak perlu terus meletakkan hukuman kepada mereka yang jahil pengetahuan agamanya, tetapi mereka perlu berusaha menyampaikan dan memahamkan manusia dengan sebaiknya tanpa menyentuh sensitiviti terhadap sesuatu.

Begitu juga ketika memasuki sesuatu tempat, pendakwah itu mengenal pasti situasi dan demografi tempat itu, bukan menerjah semberono tanpa merujuk kepada orang yang mengetahui keadaan tempat tersebut.

Walaupun ramai yang terkesan dengan pandemik yang terjadi ini, seharusnya itu bukanlah menjadi penyebab dakwah itu terhenti bahkan ia perlu terus melaju dan bersasar.

Sebagaimana yang dicontohkan oleh seorang Ebit Lew, walaupun apa yang beliau lakukan itu baik, namun pasti dan tentu ada pihak-pihak tertentu yang tidak menyenanginya. Justeru seorang pendakwah perlu lebih kreatif dan kritis dalam menyempurnakan tugasannya.

Realitinya, kita sentiasa dambakan akan lahir lebih ramai lagi pendakwah yang seperti beliau agar masyarakat terus dapat disantuni dan dibantu. Moga situasi tidak diingini yang berlaku menjadikan seseorang pendakwah itu lebih kental dan tetap terus bersemangat.

Teruslah kita membantu semampunya demi menyelamatkan masyarakat yang serba kekurangan dan kesusahan apalagi dalam situasi yang getir dan mencabar pada musim pandemik ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


UNHCR digesa beri kerjasama tangani isu Rohingya

“Usaha memberikan bantuan kemanusiaan kepada pelarian etnik Rohingya dan pelarian lain dari Myanmar bukan hanya perlu digalas negara Malaysia,” jelas beliau ketika mengetuai Malaysia pada Sidang Kemuncak ASEAN ke-36 secara maya yang dipengerusikan Pengerusi ASEAN Tahun 2020, Perdana Menteri Vietnam, Nguyen Xuan Phuc di Hanoi pada hari ini.

Tambahnya lagi, Malaysia bukanlah Negara Pihak kepada Konvensyen Status Pelarian 1951 atau Protokol Status Pelarian 1967.

“Kami menyediakan bantuan kemanusiaan kepada pelarian etnik Rohingya dan pelarian lain dari Myanmar, namun situasi ini tidak boleh berterusan selama-lamanya.”

Menurutnya, Malaysia akan terus menanggung beban krisis berpanjangan ini, yang mana tiada penghujungnya.

“Kami tidak boleh lagi mengambil lebih ramai (pelarian) memandangkan sumber dan kapasiti ketika ini sudah mula diketatkan, susulan pandemik COVID-19,” jelasnya.

Sehubungan dengan itu, ASEAN perlu membantu antara negara anggota dalam mencari penyelesaian berkesan isu pelarian Rohingya yang memberi kesan kepada penduduk serantau.

“Krisis ini telah menimpa kita sejak sekian lama dan tidak akan dapat menyelesaikannya sendiri.”

Sebelumnya krisis di Wilayah Rakhine itu turut memberi kesan besar kepada rantau Asia dan masalah itu perlu diselesaikan dengan lebih berkesan.

“Apa yang ASEAN lakukan untuk saling membantu dalam mencari jalan penyelesaian yang berkesan untuk wilayah Rakhine?” soalnya dengan mengharap ASEAN perlu melakukan lebih banyak perkara untuk membantu Myanmar dan Myanmar juga harus melakukan lebih banyak perkara untuk menangani krisis yang dialami.

Sidang Kemuncak ASEAN ke-36 bermula hari ini melibatkan sepuluh pemimpin negara  dengan menumpukan kepada isu pandemik COVID-19.


Judi: Haram atau ‘halam’?

Teringat satu ceramah Almarhum Ustaz Ismail Kamus yang berseloroh tentang kisah seorang agamawan yang serba salah untuk menetapkan hukum apabila dirinya ada kepentingan dengannya.

Penyoal: “Ustaz, apa hukum benda ni, halal?”

Lantas agamawan itu menjawab: “Halam.” Istilah ‘halam’ yang dimaksudkan ialah hukum halal bercampur haram.

Begitu juga ada terdengar kisah seorang agamawan ditanya tentang hukum memakan sesuatu haiwan oleh orang yang membawa haiwan itu. Awalnya agamawan itu mengatakan haram.

Namun, orang yang membawa haiwan itu berkata, jika ia halal, dia bercadang untuk memberinya kepada agamawan itu. Tiba-tiba agamawan itu bertukar ‘fatwa’ dengan mengatakan bahawa haiwan itu halal.

Walaupun kisah-kisah ini adalah rekaan, namun realitinya ia masih berlaku dalam kalangan agamawan kita. Sesetengah agamawan tanpa segan silu memberikan ‘fatwa’ dengan neraca emosi dan nafsu, bukan dengan neraca kebenaran.

Jika ia suka dengan sesuatu golongan itu, apa sahaja yang dibuat oleh golongan itu akan disokong dengan bermacam-macam hujah dan dalil, walaupun apa yang dilakukan golongan itu masih wajar dipersoalkan.

Jika ia benci dengan sesuatu golongan itu, apa sahaja yang dibuat oleh golongan itu akan dibantah dengan bermacam-macam hujah dan dalil, walaupun apa yang dilakukan golongan itu adalah suatu kebaikan. Kedua-dua situasi ini banyak berlaku, lebih-lebih lagi dalam politik.

Menjawab soalan bertulis di parlimen, Menteri Kewangan, Tengku Zafrul Abdul Aziz mengesahkan bahawa kerajaan telah meningkatkan kekerapan cabutan khas nombor ramalan menjadi 22 kali pada tahun 2021.

Ini merupakan peningkatan 175 peratus berbanding lapan kali pada tahun 2020. Kegilaan apakah ini? Mana maruah sebuah kerajaan yang dicanang-canang sebagai kerajaan Melayu Islam? Sewajarnya cabutan khas judi ini diturunkan bahkan perlu dihentikan terus.

Semua maklum akan banyaknya keburukan dan bahaya judi, namun kerajaan pula janganlah menjadi penggalak kepada aktiviti ini yang boleh menambah buruk masalah sosial dalam masyarakat.

Kesan buruk ketagihan judi boleh menyebabkan berlakunya pelbagai masalah sosial seperti krisis kewangan, konflik rumah tangga, banyak berhutang, kes curi, pergaduhan, penipuan, kecederaan dan lain-lain.

Kita tidak mahu dengar dalil menjadi dalih ‘halamnya’ judi ini.

Keburukannya sudah jelas, dalil haramnya pun jelas sejelas-jelasnya.

“Wahai orang-orang yang beriman! Bahawa sesungguhnya arak, judi, pemujaan berhala dan mengundi nasib dengan batang-batang anak panah adalah (semuanya) kotor (keji) daripada perbuatan syaitan. Oleh itu, hendaklah kamu menjauhinya supaya kamu berjaya.” (Al-Maaidah: 90)

Untuk menjadi sebuah negara yang berjaya, elemen yang memberikan kesan buruk dan kerosakan kepada masyarakat seperti judi mestilah dijauhkan. Apabila judi dijauhkan, masalah sosial akan berkurangan, sekali gus pembangunan negara dapat ditingkatkan.

Ya, kerajaan boleh menjana pendapatan ratusan juta ringgit setahun melalui cabutan khas nombor ramalan ini. Namun, kerajaan juga bakal kehilangan lebih banyak pendapatan hingga berbilion ringgit setahun hanya untuk menyelesaikan pelbagai masalah sosial masyarakat yang sudah sedia membarah.

Ya, judi jadi salah satu sumber pendapatan kerajaan. Namun, kerajaan juga akan kehilangan lebih banyak pendapatan akibat kehilangan lebih banyak sumber utama pembangunan negara iaitu rakyat, yang terlibat dengan pelbagai masalah sosial.

Justeru, saya mengharapkan agar Kementerian Kewangan menimbang semula keputusan ini dengan sewajarnya. Keprihatinan dan ketegasan Menteri di Jabatan Perdana Menteri (Hal Ehwal Agama) dalam menangani isu ini juga amat diharapkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Siasat segera tuduhan salah laku badan kehakiman – IKRAM Legal

IKRAM Legal berkongsi seruan yang sama dengan Yang Arif Datuk Dr Haji Hamid Sultan bin Abu Backer serta pihak-pihak yang lain termasuklah Majlis Peguam Malaysia agar sebuah Suruhanjaya Siasatan Diraja (Royal Commission of Inquiry) ditubuhkan bagi menyiasat tuduhan-tuduhan salah laku terhadap badan kehakiman sebelum ini sepertimana yang telah didedahkan oleh Yang Arif Datuk Dr Haji Hamid Sultan bin Abu Backer dalam afidavit yang telah diikrarkan pada 14 Februari 2019 bagi menyokong Permohonan Sangeet Kaur Deo di Mahkamah Tinggi Kuala Lumpur.

IKRAM Legal berasa amat terkejut dengan pendedahan yang telah dibuat oleh Yang Arif Datuk Dr Haji Hamid Sultan bin Abu Backer tersebut melalui afidavit yang merupakan keterangan bersumpahnya di Mahkamah yang tular di media setebal 63 muka surat tersebut yang antaranya adalah berkenaan dengan campur tangan dalam kes liwat II Dato’ Seri Anwar bin Ibrahim di Mahkamah Rayuan dan Mahkamah Persekutuan, kes Karpal Singh untuk tuduhan di bawah Akta Hasutan di Mahkamah Rayuan, kes Indira Ghandi di Mahkamah Rayuan serta salah laku-salah laku oleh seorang yang berpangkat Ketua Hakim Negara yang dinamakan sebagai ‘ARLC’.

IKRAM Legal menegaskan bahawa tuduhan tersebut adalah merupakan tuduhan yang amat berat dan serius memandangkan ianya melibatkan integriti badan kehakiman negara yang merupakan salah satu cabang daripada pemisahan kuasa dalam negara selain badan eksekutif dan legislatif. Dengan berpegang kepada prinsip “seseorang itu adalah tidak bersalah sehingga dia dibuktikan bersalah”, maka IKRAM Legal melihat bahawa jalan yang paling baik untuk menyiasat tuduhan-tuduhan ini adalah dengan melalui siasatan sebuah Suruhanjaya Siasatan Diraja yang bebas.

IKRAM Legal menegaskan bahawa sekiranya tuduhan-tuduhan yang didedahkan oleh Yang Arif Datuk Dr Haji Hamid Sultan bin Abu Backer ini tidak diselesaikan dengan sesegera mungkin, ianya akan meletakkan badan kehakiman negara berada dalam keadaan kewibawaan dan integritinya diragui untuk satu tempoh yang lama sekali gus boleh mengganggu kelancaran perjalanan badan kehakiman dalam melaksanakan tugasnya untuk mendengar dan memutuskan kes-kes perbicaraan di mahkamah yang merupakan tugas hakikinya pada setiap hari.

Dalam kesempatan ini juga, IKRAM Legal juga ingin memperingatkan para hakim terhadap hadis Rasulullah SAW yang telah direkodkan oleh at-Tirmidzi yang bermaksud:

“Hakim itu ada tiga, dua di neraka dan satu di syurga. Seseorang yang menghukumi secara tidak benar padahal dia mengetahui mana yang benar, maka dia di neraka. Seorang hakim yang jahil lalu menghancurkan hak-hak manusia, maka dia di neraka, dan seorang hakim yang menghukumi dengan benar, maka dia masuk syurga.“

Dengan mengakui bahawa tugas hakim sememangnya adalah merupakan satu tugasan yang berat, IKRAM Legal ingin mengingatkan para hakim agar sentiasa komited mengangkat keadilan khususnya dalam era Malaysia Baharu ini memandangkan selain daripada menjadi tempat pergantungan rakyat untuk mendapatkan keadilan di dunia ini, badan kehakiman juga memainkan peranan yang amat penting dalam memastikan semak dan imbang pentadbiran negara berjalan dengan lancar dan berkesan.


Peranan Dan Fungsi Sastera Dalam Masyarakat

Sejak dahulu lagi, manusia telah menghasilkan karya sastera dalam bentuk lisan mahupun tulisan. Kelompok kaum, suku dan bangsa mengembangkan kedua-dua hasil karya sastera, iaitu lisan dan tulisan yang terdapat dalam korpus sastera mereka.

Apa yang menariknya, sastera mencerminkan kepercayaan dan falsafah sesebuah tamadun.

Rene Wellek dalam buku Theory of Literature (1948) menyatakan, pertembungan antara kritikan intrinsik dengan ekstrinsik akan terus berlanjutan. Buku teori moden yang pertama itu mengupas tentang dua pendekatan terhadap karya sastera.

Pertama, pendekatan ekstrinsik, iaitu pendekatan yang mengaitkan karya sastera dengan bidang lain dan keduanya ialah intrinsik, iaitu pendekatan yang mengkhususkan diri pada unsur karya sastera itu sendiri.

Begitulah polemik yang berlaku pada 1950an, sewaktu dunia sastera dan persuratan negara ditata oleh sebuah persatuan besar Angkatan Sasterawan 50 (ASAS-50) yang mempolemikkan seni untuk seni atau seni untuk masyarakat.

“Sekurang-kurangnya pada waktu itu ada kesedaran sastera dan seni bukan sekadar untuk seni. Tapi sastera dan seni untuk masyarakat,” kata Pengarah Institut Alam dan Tamadun Melayu, Prof. Datuk Seri Dr Awang Sariyan.

Menurutnya, barangkali pada waktu itu seni untuk masyarakat masih agak sempit pengertiannya.

“Soal perjuangan, keadilan dan ekonomi ketika itu memang tanpa ragu-ragu dipengaruhi nasionalisme, sudah mula mengakar menjadi intisari perjuangan masyarakat pada waktu itu,” ujarnya.

Beliau menyatakan demikian ketika menjadi ahli panel Majlis Forum ‘Keberadaan Sastera Dalam Daulah Islam sempena Hari Sastera ke-18 yang bertemakan ‘Islam dan Sastera Kebangsaan’ di PCB Resort, Pantai Cahaya Bulan pada 4 hingga 6 Ogos lalu.

Tambahnya lagi, sekurang-kurangnya ketika itu telah wujud satu kesedaran bahawa seni sastera bukan semata-mata untuk seni sastera, seperti sesetengah kalangan yang sehingga sanggup ‘mendabrak’ segala sistem yang ada.

“Sekarang kita berhadapan dengan satu aliran pemikiran dalam sastera mahu kembali kepada atau mengangkat sistem nilai, dan sudah ada keberanian luar biasa yang menakutkan, hingga ada penulis yang membuat tafsiran-tafsiran yang menyimpang daripada Islam hanya atas nama sastera.”

Jelasnya, yang menulis ini bukan calang-calang orang, yang berkelulusan sarjana muda dalam Syariah, kerana menurutnya, seni untuk seni.

“Kerana ini adalah daya imaginasi semata-mata untuk merubah tafsiran ayat-Quran dan ulama yang muktabar, kerana seni untuk seni. Dan ini adalah aliran yang sudah berkembang khususnya di kalangan penulis-penulis muda.”

Inilah realiti yang dihadapi, berpangkal daripada seni untuk seni dan sastera untuk sastera, dapat diperlakukan apa saja, hatta sehingga ‘mendabrak’, menghapuskan, melanggar segala sistem nilai yang ada termasuk agama.

“Jadi jika ini berlaku dan diizinkan berterusan, maka pada hemat saya soal Islam dalam sastera kebangsaan akan menghadapi satu cabaran besar, andaikata ini dibiarkan.”

Maka inilah gambaran atau ilustrasi soal sastera untuk sastera, adab yang sudah mendominasi pemikiran sebahagian sasterawan.

Beliau yang juga mantan Pengarah Dewan Bahasa dan Pustaka (DBP) berharap semua ini tidak berterusan dan perlu ada satu upaya dan usaha untuk menghentikan pemikiran sedemikian.

“Jadi seolah-olah orang mengatakan biarkan saja, apa yang berlaku, mudah-mudahan akan berhenti sendiri. Ini juga saya kira satu tanggungjawab (taklifan) besar bagi persatuan-persatuan termasuk juga institusi DBP, bagi memastikan penulis mendapat didikan yang tepat tentang apa makna sastera dan untuk apa sastera itu.”

Soal sastera sebagai satu juzuk terpenting kehidupan, adalah merupakan satu fakta yang tidak dapat disangkal lagi.

Pada abad ke-5 Sebelum Masihi, tamadun Yunani iaitu zaman Greek Tua, telah berlegar perbincangan tentang persoalan sastera mengenai etika, politik, sistem moral.

Dan apa yang uniknya, mereka yang dikatakan hidup pada zaman purba itu telah melihat sastera sebagai satu unsur penting dalam soal pendidikan, soal pembinaan sahsiah.

“Jadi apabila sekarang berlaku, sastera seolah tiada peranan penting dalam pendidikan pembinaan sahsiah. Ertinya orang zaman sekarang jauh lebih mundur daripada orang abad ke-5 Sebelum Masihi, yang melihat sastera sebagai unsur pembangunan sahsiah,” ulas beliau yang bergiat aktif dalam perancangan bahasa Melayu di peringkat negara, serantau dan antarabangsa.

Apalagi pada zaman pra-Islam, syair-syair dialunkan, ia adalah sebagai suatu wasilah yang menyimpang, sebagaimana yang menjadi amaran Allah Subhanahuwataala dalam al-Quran surah asy-Syu’araa’.

“Tetapi dalam zaman sesudah itu, syair diislamkan bukan sahaja soal bentuk, tetapi lebih penting soal rohnya dan kandungannya menjadi wasilah pembinaan tamadun yang penting seterusnya meresap juga dalam perkembangan sastera di alam Melayu.”

Sebagai contoh, Hamzah Fansuri, turut menggunakan syair sebagai medium untuk menyampaikan dakwah, soal akidah, soal syariat, sebagai tasawuf.

Tidak terkecuali, Raja Ali Haji yang terkenal dengan Gurindam Dua Belas yang menggunakan sastera, puisi, gurindam untuk menyampaikan hal-hal kehidupan duniawi dan ukhrawi.

“Tiap-tiap patah perkataan yang saya teliti dalam Gurindam 12, tiada pun satu yang putus, daripada rantaian soal akidah, syariah. Dan inilah saya kira, peranan sastera ketika bercakap dalam konteks Islam, dan sastera kebangsaan.”

“Maka pada hemat saya, kita tidak patut bersifat permisif atau bersifat terbuka segala-galanya dan apa saja kemungkinan. Maka soal sastera kebangsaan perlu dijelaskan.”

Menurut Sasterawan Negeri Perak, Abdul Rahman Hanapiah, berdasarkan sejarah, dunia sastera memang tidak sunyi dengan polemik.

“Pertentangan idea, gagasan dan teori telah terjadi sejak terciptanya dunia sastera.”

Beliau yang lebih dikenali dengan nama penanya Mana Sikana menghuraikan bahawa melalui polemik, ia memerah akal mencetuskan idea bernas, mementingkan yang hak dan kebenaran menjadi katalis berguna untuk merancang sastera masa hadapan.

“Tetapi, jika dikendalikan dengan emosi dan tanpa moral, akan membawa nada sumbang dan merugikan.”

Demikianlah juga, pernah timbul polemik soal sastera kebangsaan iaitu tentang apa ciri sastera kebangsaan, sebagaimana yang dijawab oleh Prof. Emeritus Dato’ Pendita Dr Ismail Hussein, iaitu siri terpenting bahasa Melayu, dan itu pun menjadi persoalan.

“Mengapa sastera dalam bahasa lain tidak dianggap sebagai sastera kebangsaan?” Ini sudah tentu terkait dengan Dasar Bahasa Kebangsaan kerana yang dikatakan Bahasa Kebangsaan itu adalah bahasa Melayu.”

“Maka ciri-ciri kebangsaan perlu disampaikan dalam medium bahasa perdana, dengan tidak ada maksud menafikan peranan dan sumbangan sastera dalam bahasa-bahasa lain. Itu tetap disuburkan,” kata Dr Awang lagi.

Tetapi dalam kerangka makna membina sastera kebangsaan, soal bahasa kebangsaan, soal nilai Islam, sebagai kandungan, maka itu tidak lari dengan sastera.

Memetik kata Prof. Madya Dr Norhayati Ab Rahman, sastera perlu mengekalkan konsepnya yang indah dan berfaedah, iaitu berfungsi sebagai karya seni yang dinikmati, sekali gus menjadi medium penyebaran ilmu, dan bukan menularkan fantasi yang tidak berjejak di dunia nyata.

Ahli falsafah sastera mengatakan, yang penting adalah perutusan, mesejnya, melalui alat-alat gaya bahasa dan penyampaian yang tentu indah.

Kata-kata terbaik bukan soal keindahan kata, tetapi kata-kata yang mengandungi yang berisi sesuatu perutusan yang merujuk kepada sumber-sumber yang sahih, sumber ilmu iaitu al-Quran al-Karim, hadis, pandangan para ulama yang muktabar yang bersandarkan nas.

Apabila ini tidak dijadikan sumber ilmu iaitu sumber dalam berkarya, dengan atas nama kebebasan bersastera, inilah satu persimpangan yang akan terbit dan timbul apabila sastera terdapat dikotomi dengan agama, nilai, akhlak, moral, masyarakat dan budaya.

“Mandiri sifatnya, bebas nilai, dan ini menjadi pegangan sebahagian pandangan sekular. Bahkan orang barat pun, tidak seluruhnya demikian. Kita mengatakan bahawa fahaman barat membawa fahaman sekularisme, betul.

“Tetapi sekarang orang yang bukan barat, termasuk orang Islam pun mengamalkan sekularisme, termasuklah dalam soal penulisan, bahasa.”

Al-Ghazali mengatakan, ilmu terpenting adalah bahasa, untuk memungkinkan seseorang itu mendalami ilmu, iaitu ilmu-ilmu khusus, ilmu-ilmu umum.

Dalam pada itu, al-arabi pula meletakkan linguistik sebagai cabang ilmu penting untuk menjadi alat bagi soal pengilmuan. Jadi falsafah seperti ini masih goyah dalam pegangan linguis ataupun ahli linguistik sendiri, apalagi dalam sastera.

“Kita perlu mengupas perkara ini, kerana kita di satu zaman yang sangat mencabar, zaman terbuka, perlu ada kesanggupan untuk kita mengupas persoalan ini daripada satu sudut atau konteks yang ilmiah,” jelasnya lagi.

Katanya, jika tidak, kita akan membiarkan semua ini berterusan sejak ribuan tahun berlaku, soal pertentangan falsafah demi falsafah, tentang akhlak, moral, tentang bahasa dan sastera.

Sastera bukan untuk sastera, sastera adalah untuk pembinaan sahsiah. Sastera juga berperanan membentuk keluarga. Maka tanpa sedar, ibu bapa juga menjadi menyampaikan perutusan didikan yang mempunyai unsur-unsur sastera..

Realiti dalam masyarakat, apabila sastera dipinggirkan, dianggap hanya milik golongan elit, orang biasa tidak terlibat dengan sastera. Ini menjadikan sastera tidak berfungsi sebagai alat pembinaan masyarakat.

Sekarang masih tetap ada dikotominya dengan profesional, korporat, golongan bahasa, golongan seni, seniman, sastera, yang tidak seharusnya berlaku kerana seluruhnya menggambarkan insan unggul yang perlu bersepadu dalam semua hal.

“Dalam konteks sekarang, adanya profesional, korporat, doktor gigi, pakar-pakar sains, ahli kejuruteraan, terlibat dalam penghasilan karya-karya sastera. Ini satu trend atau kecenderungan yang kita galakkan memperbanyak khalayak, yang terlibat dalam penghasilan karya sastera,” kata Prof. Datuk Seri Dr Awang Sariyan.

Tegas beliau lagi, andaikata sastera itu berjaya menjadikan wasilah untuk membina adab, maka di dewan yang mulia tidak timbul bahasa yang tidak mulia.

Parlimen dikatakan sebagai dewan mulia, tetapi bahasanya banyak yang tidak mulia. Ertinya sastera belum berhasil menghaluskan jiwa, menghaluskan peribadi dan akhlak, hingga memberikan gambaran buruk tentang nilai adab dan nilai akhlak, terhadap sebahagian orang yang ada di dalamnya.

Bagaimana sastera di hati-hati kita? Sudah lumat dan padat?

Atriza Umar
Peserta Hari Sastera ke-18

Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengerusi JK Pendidikan IKRAM Dilantik Anggota MPPK

PUTRAJAYA – Ahli Jawatankuasa Pusat serta Pengerusi Jawatankuasa Pendidikan IKRAM, Prof. Dr. Omar Yaakob  dilantik sebagai anggota Majlis Penasihat Pendidikan Kebangsaan (MPPK) bagi sesi 2023-2025.

Pelantikan tersebut diumumkan bersama lapan lagi anggota MPPK dalam Majlis Amanat Tahun Baharu 2023 oleh Menteri Pendidikan, YB Puan Fadhlina Sidek yang telah berlangsung petang tadi di sini.

MPPK dianggotai oleh sembilan ahli pemegang taruh dalam bidang pendidikan yang mempunyai kepakaran dalam bidang masing-masing, yang mana mantan Ketua Pengarah Pendidikan Malaysia, Datuk Dr Amin Senin dilantik sebagai Pengerusi.

MPPK mula ditubuhkkan oleh Menteri Pendidikan pada November 2010 seperti yang diperuntukkan di bawah seksyen 10, Akta Pendidikan 1996 (Akta 550), yang berfungsi menasihati Menteri Pendidikan tentang apa-apa isu pendidikan dalam merangka dan menambah baik hala tuju pendidikan negara.

Prof. Dr. Omar Yaakob merupakan profesor di Fakulti Kejuruteraan Mekanikal, Universiti Teknologi Malaysia. Beliau juga adalah Felo Akademi Profesor Malaysia dan turut menjadi Ahli Jawatankuasa Kluster Pendidikan dan Pembangunan Insan, Akademi Profesor Malaysia.

Bergiat aktif dalam pendidikan sekolah-sekolah IKRAM MUSLEH, ini adalah pelantikan kedua Prof. Dr. Omar sebagai anggota MPPK yang mana lantikan pertamanya pada sesi 2018-2020.

Tahniah dan selamat menjalankan amanah kepada Prof. Dr. Omar Yaakob, moga pelantikan ini dapat memperkasakan lagi institusi pendidikan negara ke tahap yang lebih cemerlang.


Keluarga utuh tanggungjawab bersama (Bhg 2)

Keluarga dan masyarakat saling bertaut dan berpaut. Keluarga utuh tidak wujud bersendirian dalam sistem sosial negara. Ia dipengaruhi dan mempengaruhi masyarakat di mana ia wujud.

Maka masyarakat juga mempunyai peranan penting dalam usaha memartabatkan keluarga utuh. Kedudukan institusi keluarga harus diberikan pengiktirafan sebagai unit asas sosial yang penting.

Pengiktirafan institusi, pemimpin dan ahli masyarakat bukan sekadar dengan berbicara tentang kepentingan keluarga, tetapi juga dengan menzahirkan dan mempraktikkan pengiktirafan ini dalam realiti sebenar.

Untuk itu, cara pandang masyarakat terhadap kedudukan institusi keluarga harus mengalami lonjakan paradigma agar sesuai dengan kedudukannya yang signifikan kepada pembangunan negara.

Institusi keluarga tidak boleh hanya dilihat sebagai kilang produksi bagi meramaikan bilangan umat atau rakyat, tetapi ia mempunyai peranan yang lebih holistik.

Justeru, polisi, keputusan dan dasar yang dibuat dalam masyarakat dan negara harus mempertimbangkan kesannya kepada institusi keluarga, secara langsung mahupun tidak.

Peranan institusi keluarga boleh lebih diperkasakan dan diupayakan untuk mampu terlibat secara aktif dalam pembangunan masyarakat dan negara.

Memberikan hak keluarga tidak wajar dianggap sebagai kos yang tiada kena mengena dengan fungsi kerja. Bahkan ketenteraman dan kesejahteraan kehidupan berkeluarga dapat menyumbang kepada produktiviti dalam fungsi kerja.

Pengabaian hak keluarga dan hanya mementingkan penghasilan kerja pula akan memberikan kesan negatif kepada produktiviti kerja, bahkan kepada kesejahteraan masyarakat.

Apatah lagi dengan mengambil kira situasi penuaan masyarakat Malaysia menjelang 2030, kita tidak hanya memperkatakan tentang peri pentingnya institusi keluarga kepada pembangunan generasi muda Malaysia.

Tetapi, kita juga sedang bergerak ke arah aspirasi pemerkasaan peranan warga emas, dan penjagaan mereka; agar setiap anggota keluarga dihargai kewujudannya, berasa sentiasa diperlukan dalam masyarakat dan berpeluang untuk terus menyumbang dalam kapasiti yang mereka ada.

Sistem sokongan masyarakat juga perlu diberikan bagi mendukung pelbagai persediaan untuk menjaga anak-anak, seiring dan sebumbung dengan datuk dan nenek mereka, di samping bekerja untuk membangunkan kehidupan – dari persediaan mental dan psikologi, hingga kepada persediaan kewangan, ilmu dan kemahiran.

Begitu juga dukungan masyarakat kepada ibu tunggal dan bapa tunggal dari pelbagai aspek kehidupan ini termasuklah sokongan emosi dan psikologi.

Ia boleh bermula dengan sokongan oleh keluarga kembangan mereka sendiri, jiran-jiran serta seluruh ahli institusi masyarakat. Mudah-mudahan dengan gandingan yang kuat ini, keutuhan institusi kekeluargaan dapat terus dijaga meski mengharungi episod perpisahan.

Selain itu, cabaran sepunya yang dihadapi oleh institusi keluarga dalam negara ini harus dikenal pasti dan diberikan perhatian sewajarnya. Umpamanya cabaran kesihatan mental yang menunjukkan trend peningkatan dalam kalangan rakyat Malaysia.

Penaung Persatuan Psikiatri Malaysia, Tan Sri Lee Lam Thye mengatakan bahawa berdasarkan survei Kesihatan dan Morbiditi Nasional 2017, sebanyak 29 peratus rakyat Malaysia mengalami kemurungan dan kecelaruan keresahan berbanding 12 peratus pada 2011.

Ia memberikan petanda bahawa kemurungan akan menjadi cabaran kesihatan mental yang utama dalam kalangan rakyat Malaysia kini, apatah lagi dengan peningkatan tekanan di tempat kerja dan dalam keluarga pada era pandemik.

Untuk menghadapi cabaran sepunya seperti ini, ia juga memerlukan kekuatan kerjasama dalam kalangan seluruh ahli keluarga serta sektor-sektor dalam institusi masyarakat dan negara.

Gandingan erat kerajaan, swasta dan NGO

Gandingan dan interaksi erat kerajaan, swasta dan pertubuhan bukan kerajaan (NGO) dalam menggalas tanggungjawab bersama akan mewujudkan sistem sokongan padu buat institusi kekeluargaan di Malaysia. Ia adalah dukungan penting yang amat diperlukan dalam merealisasikan impian ‘Keluarga Utuh, Kekuatan Negara’.

Atas semangat ini, sektor kerajaan harus berupaya untuk memastikan polisi dan dasar yang dibentuk, serta belanjawan yang dirangka telah mempertimbangkan impaknya kepada pengupayaan dan pemerkasaan institusi keluarga.

Dasar-dasar seperti Dasar Keluarga Negara (2010) berserta tiga teras strateginya adalah sebuah dasar yang amat dialu-alukan. Teras strategi pertama ialah meningkatkan komitmen dan penglibatan pelbagai pihak untuk mengutamakan perspektif keluarga dalam segala usaha pembangunan sosioekonomi.

Teras strategi kedua pula adalah memastikan undang-undang, dasar, prosedur serta penguatkuasaan undang-undang dan peraturan mengutamakan perspektif keluarga. Manakala teras strategi ketiga ialah menyedia dan memastikan program, perkhidmatan dan kemudahan mesra keluarga mudah diakses atau dicapai.

Selain daripada dasar dan teras strategi ini, Dato’ Dr Mohd Na’im menyatakan bahawa peruntukan sedia ada dalam Undang-Undang Keluarga Islam tidak berdiri secara sendirian dalam mendukung pembinaan keluarga utuh di Malaysia. Ia harus dijiwai dengan falsafah ‘shared responsibility’ (tanggungjawab bersama) oleh semua pihak.

Tanggungjawab memelihara dan membela keluarga utuh tidak mampu hanya ditegakkan oleh Undang-Undang Keluarga Islam. Peranan agensi perundangan dalam pengukuhan institusi perkahwinan dan kekeluargaan juga memerlukan sokongan serta kepekaan keluarga kembangan dan jiran-jiran, selain pihak kerajaan, swasta dan juga organisasi sukarela.

Dengan memahami falsafah dan semangat ‘shared responsibility’ inilah, Jabatan Kehakiman Syariah Malaysia (JKSM) memainkan peranan dan tanggungjawab untuk menyeragamkan pentadbiran keadilan di Mahkamah Syariah di Malaysia.

Antara usaha dan inisiatif JKSM ialah membangunkan prosedur operasi standard (SOP) untuk perkahwinan bawah umur, memperkukuhkan sulh di mahkamah di seluruh Malaysia, penubuhan Mahkamah Khas Bahagian Nafkah dan Hadhanah, memperkasa pelaksanaan dan penguatkuasaan, serta mewujudkan Kaedah Hakam.

Selain itu, JKSM juga menubuhkan Bahagian Sokongan Keluarga (BSK) pada 2008 untuk berperanan membantu isteri dan anak yang berhak mendapat nafkah daripada suami dan juga bapa.

Bahagian ini terdiri daripada tiga unit iaitu Unit Khidmat Nasihat Perundangan, Unit pelaksanaan Penguatkuasaan Perintah Nafkah atau Hadhanah, dan Unit Pengurusan Dana. Mulai 2010 juga, inisiatif BSK Transit diwujudkan bagi memberi bantuan tempat penginapan untuk menghadiri perbicaraan di mahkamah.

Melalui unit-unit ini, BSK membantu isteri dan anak yang memerlukan nafkah untuk meneruskan kehidupan dalam keadaan sakinah mawaddah dan rahmah.

Suami dan bapa yang menzalimi keluarga kerana mengabaikan tanggungjawab memberi nafkah pula dibantu oleh BSK dengan cara ‘paksaan daripada mahkamah’ dan penguatkuasaan agar berupaya menjalankan tanggungjawab memberikan nafkah.

Dalam masa yang sama, BSK turut menyediakan dana pendahuluan nafkah agar isteri dan anak yang dizalimi dapat meneruskan kehidupan. Pun begitu, peranan masyarakat, terutamanya yang paling hampir dengan akar umbi sangat penting dalam menjayakan fungsi dan peranan BSK ini.

Misalnya, sekiranya jiran sebelah rumah mengetahui bahawa ada ahli keluarga jirannya yang didera, maka jiran tersebut bertanggungjawab untuk melaporkan kepada pihak berwajib dengan segera. Dengan gandingan semua pihak, maka pembinaan keluarga utuh akan lebih kemas dan lebih dekat untuk direalisasikan.

Sektor swasta dan NGO pula berupaya menggalas peranan bersama ini dengan mendukung dasar, falsafah, undang-undang dan teras-teras strategi tersebut.

Misalnya, sektor swasta boleh memberikan kemudahan-kemudahan bersesuaian untuk kesejahteraan institusi keluarga. Sektor sukarela atau NGO boleh menggerakkan sumber-sumber khidmat sukarela dalam masyarakat untuk mendukung keluarga utuh di peringkat akar umbi.

Seiring dengan aspirasi ini, Pertubuhan IKRAM Malaysia (IKRAM) meletakkan Institusi Keluarga Utuh sebagai salah satu teras utama Masyarakat Progresif yang diidamkan. IKRAM juga mendukung pembinaan institusi keluarga yang anjal dan berdaya tahan dalam menghadapi cabaran dunia masa kini yang dinamik.

Selain itu, IKRAM mendukung agar semua pihak memainkan peranan masing-masing dengan sebaiknya serta seimbang. Bagi merealisasikan hasrat ini, IKRAM berusaha membantu peningkatan kemahiran sebagai ibu bapa dan anggota keluarga.

Masyarakat progresif yang diimpikan bukan hanya masyarakat yang maju dalam penggunaan teknologi mahupun menyumbang kepada tamadun saintifik masa depan. Tetapi, ia juga adalah masyarakat yang memanfaatkan sains dan teknologi untuk pembinaan tamadun bercirikan kemanusiaan.

Masyarakat progresif bukan hanya bermaklumat, tetapi juga berintegriti. Masyarakat progresif juga memiliki akar umbi yang teguh daripada institusi keluarga yang utuh. Ia melahirkan masyarakat yang peduli, sihat, selamat serta bersatu dalam perpaduan.

Begitulah jelasnya hubungan langsung antara keutuhan institusi keluarga dengan kekuatan negara.

Semoga ia memangkin keyakinan dan semangat segenap unit masyarakat dan sektor negara untuk memperkukuhkan kekuatan barisan di setiap lapisan, agar impian membina negara yang utuh dan teguh dapat direalisasikan.

Ia cita-cita kita bersama, yang akan kita kedepankan merentasi apa jua kepelbagaian, biar apa pun cabaran yang melanda.

Maryam Jailani ialah Pengerusi Jawatankuasa Muafakat, PIBG Sri Al-Amin Bangi dan pemenang ‘Young Parents of the Year Award’ dalam Above & Beyond Award 2021 anjuran IKRAM Muda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


7 Sebab Perlu Banyakkan Sedekah Ramadan

Rasulullah Salallahualaihiwasallam (SAW) telah memberikan contoh terbaik kepada kita agar banyak bersedekah pada bulan Ramadan. Bahkan terdapat pelbagai faedah jika seseorang itu bersemangat dalam bersedekah ketika berpuasa di bulan yang penuh berkat ini.

Daripada Ibnu Abbas radhiallahanhuma, beliau berkata:

كَانَ النَّبِىُّ  صلى الله عليه وسلم  أَجْوَدَ النَّاسِ ، وَأَجْوَدُ مَا يَكُونُ فِى رَمَضَانَ ، حِينَ يَلْقَاهُ جِبْرِيلُ ، وَكَانَ جِبْرِيلُ  عَلَيْهِ السَّلاَمُ  يَلْقَاهُ فِى كُلِّ لَيْلَةٍ مِنْ رَمَضَانَ ، فَيُدَارِسُهُ الْقُرْآنَ فَلَرَسُولُ اللَّهِ  صلى الله عليه وسلم  أَجْوَدُ بِالْخَيْرِ مِنَ الرِّيحِ الْمُرْسَلَةِ

“Nabi SAW adalah orang yang paling gemar bersedekah. Semangat baginda dalam bersedekah lebih membara lagi ketika bulan Ramadan. Ketika itu Jibril menemui baginda, Jibril menemui baginda setiap malam di bulan Ramadan. Jibril mengajarkan Al-Quran ketika itu. Dan Rasulullah Salallahu Alaihi Wasallam adalah yang paling semangat dalam melakukan kebaikan bagai angin yang bertiup.” (HR Bukhari & Muslim)

Ibnu Rajab rahimahullah berkata: “Al-Juud bermaksud rajin dan banyak memberi (berderma)”. Jadi, maksud hadis di atas ialah Rasulullah SAW rajin memberi sedekah kepada orang lain pada bulan Ramadan. Apakah yang mendorong baginda lebih bersemangat seperti itu? Ayuh kita ketahui agar menjadi motivasi kepada diri untuk melaksanakannya, insya-Allah.

1. Bulan Ramadan adalah bulan yang mulia dan pahala berlipat ganda.

2. Rajin bersedekah pada bulan Ramadan bermaksud membantu orang yang berpuasa, orang yang melakukan solat malam dan orang yang berzikir supaya mereka mudah dalam beramal.

Orang yang membantu di sini akan mendapatkan pahala seperti pahala mereka yang beramal sebagaimana Nabi SAW menyebutkan keutamaan orang yang memberi makan kepada orang yang buka puasa.

مَنْ فَطَّرَ صَائِمًا كَانَ لَهُ مِثْلُ أَجْرِهِ غَيْرَ أَنَّهُ لاَ يَنْقُصُ مِنْ أَجْرِ الصَّائِمِ شَيْئًا

“Sesiapa memberi makan orang yang berpuasa, maka baginya pahala seperti orang yang berpuasa, tanpa mengurangi pahala orang yang berpuasa tersebut walaupun sedikit.” (HR Tirmidzi & Ahmad)\

3. Pada bulan ini, Allah Subhanahuwataala (SWT) juga berderma dengan memberikan rahmat, ampunan-Nya dan pembebasan daripada api neraka, lebih-lebih lagi ketika lailatulqadar (malam al-Qadar).

4. Menggabungkan antara puasa dan sedekah adalah sebab seseorang dimudahkan masuk syurga sebagaimana disebutkan dalam hadis berikut:

عَنْ عَلِىٍّ قَالَ قَالَ النَّبِىُّ -صلى الله عليه وسلم- « إِنَّ فِى الْجَنَّةِ غُرَفًا تُرَى ظُهُورُهَا مِنْ بُطُونِهَا وَبُطُونُهَا مِنْ ظُهُورِهَا ». فَقَامَ أَعْرَابِىٌّ فَقَالَ لِمَنْ هِىَ يَا رَسُولَ اللَّهِ قَالَ « لِمَنْ أَطَابَ الْكَلاَمَ وَأَطْعَمَ الطَّعَامَ وَأَدَامَ الصِّيَامَ وَصَلَّى لِلَّهِ بِاللَّيْلِ وَالنَّاسُ نِيَامٌ »

Daripada Ali RA, beliau berkata bahawa Rasulullah SAW bersabda: “Sesungguhnya di syurga ada bilik yang luarnya dapat dilihat dari dalamnya dan dalamnya boleh dilihat dari luarnya.” Lantas orang Arab Badwi ketika mendengar perkara itu terus berdiri dan berkata, “Untuk siapa keistimewaan-keistimewaan tersebut, wahai Rasulullah?” Baginda bersabda: “Itu disediakan bagi orang yang berkata yang baik, memberi makan (kepada orang yang memerlukan), rajin berpuasa dan melakukan solat pada malam hari ketika manusia lena tidur.” (HR Tirmidzi & Ahmad)

Menurut Ibnu Rajab al-Hanbali, sifat-sifat yang disebutkan di atas semuanya terkumpul pada bulan Ramadan kerana orang yang beriman akan mengumpulkan pada dirinya amalan puasa, solat malam, sedekah dan berkata yang baik yang mana ketika berpuasa, dilarang berkata yang tidak benar dan sia-sia.

5. Menggabungkan antara sedekah dan puasa adalah sebab kemudahan meraih ampunan dosa dan selamat daripada seksa neraka, lebih-lebih lagi jika kedua-dua amalan tersebut ditambah dengan amalan solat malam.

Puasa adalah pelindung daripada seksa neraka sebagaimana hadis berikut:

الصِّيَامُ جُنَّةٌ مِنَ النَّارِ كَجُنَّةِ أَحَدِكُمْ مِنَ الْقِتَالِ

“Puasa adalah pelindung daripada neraka seperti pelindung salah seorang daripada kalian ketika ingin berlindung daripada pembunuhan.” (HR Ibnu Majah & an-Nasa’i)

Manakala, mengenai sedekah dan solat malam disebutkan dalam hadis:

وَالصَّدَقَةُ تُطْفِئُ الْخَطِيئَةَ كَمَا يُطْفِئُ الْمَاءُ النَّارَ وَصَلاَةُ الرَّجُلِ مِنْ جَوْفِ اللَّيْلِ

“Sedekah itu memadamkan dosa sebagaimana api dapat dipadamkan dengan air, begitu pula solat seseorang selepas tengah malam.” (HR Tirmidzi & Ibnu Majah)

6. Dalam puasa kita tentunya ada cacat dan kekurangan, maka sedekah itulah yang menutupi kekurangan tersebut. Pada akhir Ramadan, kaum Muslimin disyariatkan menunaikan zakat fitrah yang mana tujuannya adalah untuk menyucikan diri mereka yang berpuasa. Disebutkan dalam hadis, Ibnu Abbas radhiallahuanhuma berkata:

فَرَضَ رَسُولُ اللَّهِ صلى الله عليه وسلم زَكَاةَ الْفِطْرِ طُهْرَةً لِلصَّائِمِ مِنَ اللَّغْوِ وَالرَّفَثِ وَطُعْمَةً لِلْمَسَاكِينِ

“Rasulullah SAW mewajibkan zakat fitrah untuk menyucikan mereka yang berpuasa daripada kata-kata yang sia-sia dan kata-kata kotor, juga untuk memberi makan kepada orang miskin.” (HR Abu Daud & Ibnu Majah)

7. Disyariatkan banyak bersedekah ketika puasa seperti saat memberi makan berbuka puasa adalah supaya orang berada dapat merasakan bebanan orang yang biasa menderita lapar sehingga mereka pun dapat membantu orang yang sedang kelaparan itu.

Oleh yang demikian sebahagian ulama ketika ditanya, “Kenapa kita diperintahkan untuk berpuasa?” jawab mereka, “Supaya yang kaya dapat merasakan penderitaan orang yang lapar dan supaya ia tidak melupakan deritanya orang yang lapar.”

Antara para ulama yang menjadi contoh antaranya Abdullah bin al-Mubarak dan al-Hasan al-Basri, mereka biasa memberi makan kepada orang lain padahal mereka sedang berpuasa sunat.

Demikianlah tujuh faedah yang disampaikan oleh Ibnu Rajab yang mendorong kita agar rajin membantu, memberi dan bersedekah pada bulan Ramadan. Ibnu Rajab al-Hanbali rahimahullah berkata:

“Sesiapa yang tidak mampu menggapai darjat itsar (mendahulukan orang lain daripada diri sendiri), maka jangan sampai ia tidak mencapai darjat orang yang rajin membantu orang lain (muwasah).”

Selain itu, Imam Syafii rahimahullah pernah berkata:

“Aku sangat senang ketika melihat ada yang bertambah semangat menghulurkan tangan membantu orang lain pada bulan Ramadan kerana meneladani Rasulullah SAW, kerana manusia ketika berpuasa sangat-sangat memerlukan bantuan di mana mereka telah disibukkan dengan puasa dan solat sehingga sukar untuk mencari nafkah bagi memenuhi keperluan mereka. Sebagai contoh ulama yang seperti itu ialah al-Qadhi Abu Ya’la dan ulama Hanbali lainnya.”

Rujukan:
Lathaif Al-Ma’arif fii Maa Limawasim Al-‘Aam min Al-Wazhoif
——-
*Nak bersedekah? Klik http://yayasan.ikram.org.my/Infaq-Ramadan/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Homo Sapiens jadi Homo Corruptus

Pada awal tahun 2011 di Kuala Lumpur, saya telah bertanya satu soalan kepada dua orang hakim Malaysia yang sangat senior dan mempunyai integriti yang dihormati. Kedua-dua hakim yang berlainan agama ini ialah kenalan saya dan kami bertutur dalam bahasa Melayu dan bahasa Inggeris.

Maksud soalan yang saya tanyakan di tempat dan masa berlainan itu ialah: “Apakah yang diperlukan untuk menjadi seorang hakim yang rasuah?” Hakim pertama menjawab dengan spontan: “Prof, bergantung siapa bapa anda. Jika bapa anda seorang yang corrupted, senanglah anda menjadi corrupted!”

Seterusnya saya ringkaskan jawapan hakim kedua: “Jika sistem itu buruk maka mudahlah rasuah berlaku. Sebab itu orang yang benar-benar beriman tidak boleh dirasuah. Menurut hadis, dua daripada tiga orang hakim akan masuk neraka. Prof, kita kena jaga iman kita.”

Selepas 11 tahun, jawapan dan wajah kedua-dua hakim yang berlainan bangsa ini terus terpahat dalam kotak memori saya.

Bila kita meneliti logik hakim yang pertama, agaknya semakin ramailah rakyat Malaysia yang akan menjadi perasuah atau penerima rasuah, kerana semakin ramai bapa Malaysia yang rasuah.

Hakim kedua pula mengingatkan akan sistem governans yang baik di samping keimanan orang Islam khususnya. Tidak ada gunanya jika tadbir urus institusi dan negeri baik, tetapi manusia yang menggerakkannya berakhlak hina dan beriman lemah.

Ramai Muslim yang dihukum sebagai penjenayah rasuah terdiri daripada mereka yang kelihatan mendirikan solat serta melaksanakan zakat, puasa, umrah dan haji. Atau, rasuahlah sepuas-puasnya, kemudian bertaubat, istighfar, solat, umrah dan haji; tanpa mempedulikan amanah rakyat yang dikhianati.

Transparency International (TI) ialah sebuah organisasi antarabangsa yang mempunyai satu visi: Dunia Tanpa Rasuah. TI yang ditubuhkan oleh beberapa orang mantan staf antarabangsa Bank Dunia telah diasaskan di Jerman pada 1993. Ia kini beroperasi di lebih 100 buah negara dan berjuang untuk menamatkan kezaliman korupsi dengan mempromosi ketelusan, akauntabiliti dan integriti.

Indeks Pengamatan Rasuah (IPR) atau Corruption Perceptions Index (CPI) yang diterbitkan setiap tahun oleh TI tidak sepi daripada pengkritiknya. Namun laporan TI ini masih terus dihormati oleh banyak negara di dunia dan laporan tahunan TI-Malaysia terus diikuti hingga kini. CPI untuk tahun 2021 akan diterbitkan beberapa hari lagi pada bulan Januari ini.

Telahan saya ialah prestasi CPI Malaysia tidak akan bertambah baik, jika ia tidak merosot.

Homo Sapiens bermakna insan bijaksana (wise human) dalam bahasa Latin. Homo Corruptus pula bermakna insan rosak (marred human) atau insan korup. Di dunia, Homo Sapiens boleh mudah menjadi Homo Corruptus sewaktu ia berada di tampuk kuasa.

Amalan korupsi yang keji ini berlaku dalam kalangan profesor dan politikus, serta orang papa dan orang kaya. Mereka mahu mengaut keuntungan dengan cara jalan pintas dan cepat. Simptom utama yang didapati pada diri Homo Corruptus ialah kemewahannya melebihi daripada kemampuannya.

Dalam beberapa buah negara dunia ketiga, sistem siasah serta birokrasinya telah diubah suai supaya mesra rasuah. Golongan Homo Corruptus akan terus mengundi jenis mereka, yakni kelompok yang korupsi juga.

Negara-negara ini kronik kelemahannya dan berterusan kepapaannya. Jika usaha kita tidak cukup dan doa kita tidak dimakbulkan Tuhan, Malaysia boleh berada dalam ‘kelab’ ini satu dasawarsa lagi.

Profesor Datuk Dr Mohamed Hatta Shaharom ialah Pengerusi Yayasan Ikram Malaysia

Sumber: Sinar Harian (17 Januari 2022)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kisah yang membuatkan Umar menangis

Umayyah al-Kinany seorang yang terkemuka dalam kalangan kaumnya. Dia mempunyai seorang anak lelaki bernama Kilab.

Kilab berhijrah ke Madinah pada zaman Umar bin al-Khattab radiallahuanhu (RA) menjadi khalifah. Selepas beberapa ketika berada di Madinah, beliau bertemu dengan Talhah bin Abdullah dan Zubair bin al-Awwam dan bertanya kepada kedua-duanya, apakah amalan yang paling afdal dalam Islam? Mereka menjawab, “Jihad”.

Kilab mengadap Umar, memohon untuk menyertai jihad.

Umar RA menghantarnya untuk bergabung dengan angkatan tentera Islam di Parsi. Apabila keputusan itu diketahui oleh ayahnya, Umayyah al-Kinany, ayahnya berkata kepada Kilab:

“Jangan tinggalkan ayah dan ibumu yang telah tua dan lemah. Ayah dan ibu memeliharamu semasa kamu kecil, tetapi apabila ayah dan ibumu berhajat kepadamu, engkau tinggalkan mereka berdua.”

Kilab menjawab, “Aku tinggalkan anda berdua untuk menyertai sesuatu yang lebih baik untukku.”

Kilab berangkat ke medan juang selepas ayahnya menyetujui pemergiannya. Setelah sekian lama berada di medan jihad, ayah dan ibu telah mula merindui anak kesayangan mereka.

Pada suatu hari, kedua-duanya duduk di bawah bayangan pohon kurma. Tiba-tiba mereka terpandang seekur burung merpati bermain-main dengan anaknya. Burung itu terbang pergi dan datang kembali. Melihat situasi itu, ayah yang tua itu menangis. Ibu yang melihat si ayah menangis turut menangis sama.

Masa berlalu, ayah semakin menginjak tua, penglihatannya kian lemah dan kabur.

Sekian lama menanti, anak kesayangan tidak kunjung pulang, Umayyah datang bertemu Umar RA di masjid. Dia berkata: “Demi Allah wahai Ibn al-Khattab, sekiranya engkau tidak mengembalikan anakku kepadaku, aku akan mendoakan kecelakaanmu di tanah-tanah tinggi.”

Umar RA mengutus surat mengarahkan Kilab supaya pelang ke Madinah. Kilab kembali ke Madinah. Beliau terus mengadap Umar.

Umar bertanya, “Sejauh mana baktimu kepada ayahmu?”

Kilab berkata, “Aku mengutamakannya dan mengendalikan urusannya. Apabila aku hendak memerah susu untuknya, aku pergi ke kandang unta, aku membelai unta yang aku hendak perah susunya, aku rehatkannya sehingga dia tenang. Aku basuh teteknya sehingga ia sejuk. Kemudian barulah aku perah susunya dan memberi ayahku minum.”

Umar memanggil Umayyah datang mengadapnya. Dia bertanya, “Bagaimana keadaanmu, wahai Abu Kilab?” Umayyah menjawab, “Seperti yang anda lihat, wahai Amirul Mukminin.”

Umar: “Apakah perkara yang paling kamu sukai sekarang ini?”

Umayyah: “Tidak ada sesuatu yang paling aku sukai sekarang ini. Tidak ada kebaikan yang menggembirakan aku, dan tidak ada kejahatan yang menyedihkan aku.”

Umar: “Tidak ada lagi sesuatu yang lain?”

Umayyah: “Memang ada. Aku suka anakku Kilab berada di sisiku supaya aku dapat menciumnya satu ciuman dan memeluknya dengan satu pelukan sebelum aku mati.”

Lantas Umar menangis sambil berkata, “Akan sampai apa yang engkau suka, insya-Allah.”

Kemudian Umar perintahkan supaya Kilab pergi memerah susu sebagaimana yang dia sering lakukan dan hantarkan susu itu kepadanya. Setelah Kilab lakukan apa yang diperintahkan, Umar mengambil susu dan membawanya kepada Umayyah.

Umayyah mengambil bekas susu daripada tangan Umar dan mendekatkannya ke mulutnya. Setelah bekas itu menyentuh bibirnya, terus dia berkata, “Demi Allah, wahai Amirul Mukminin, sesungguhnya aku menghidu bau dua tangan Kilab.”

Umar RA menangis dan berkata: “Ini Kilab di sisimu. Kami telah membawanya kepadamu.”

Umayyah terus menerkam dan memeluk erat anaknya sambil menangis. Umar dan semua yang hadir turut menangis.

Kemudian Umar berkata kepada Kilab:
“Wahai anakku, tinggallah bersama ayah dan ibumu. Berjihadlah dengan menjaga keduanya selagi mana kedua-duanya masih hidup. Kemudian berilah tumpuan kepada urusan peribadimu selepas kedua-duanya telah tiada.”

Sumber:
http://www.factway.net/vb/t22362.html
http://ar.wikipedia.org/wiki/كلاب_بن_أمية_بن_الأسكر_الكناني

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…